سێوە دوو كەرتەكە\nبارزانی دواجار سێوەكەی دووكەرتكرد، بەڵام پێدەچێت هەر خۆشی لە بەیەكەوە لكاندنەوەی ببێتەوە ئەندازیارو بەهۆی لێكەوتەكانی ئەو پرۆسەیەش ئەوەی بە چەقۆكە دەستی دەبڕێت، هاوڵاتییە ئاساییەكانی هەرێم بن، چونكە پەرچەكردارەكانی دوای سێو بڕینەكە پێناچێت هێندە بە ئاسانیی لە توڕەیی‌و دڕدۆنگی خاڵی ببنەوە.\nبڵاوبوونەوەی وێنەیەكی بارزانی، كە هاوڕێ لەگەڵ كۆمەڵێك باڵیۆزو دبلۆماتكاری خانەنشینكراوی خۆرئاوایی سەرقاڵی دووكەرتكردنی سێوێكە، زیاد لەمانایەكی هەیە، بەڵام مانا سیمبولیەكەی بریتییە لەو مەسجەی كە بارزانی دەیەوێت نیشانی دنیای بدات كە ئیدی "سێوی عێراق" بە "چەقۆ"ی ریفراندۆم دەكرێتە دوو پارچەوە، هەر خواستی ئەو پارچەكردنەش بوو، دواجار پاڵنەری سەرخستنی ریفراندۆم‌و بەتەنگەوەچوونی خەڵك بوو، بەڵام ئاماژەكانی ئێستا بە پێچەوانەی ئەو مەسجەوە دەردەكەون‌و پێدەچێت هەر بارزانی‌و هاوەڵەكانی لەژێر فشارو پەرچەكرداری عێراق‌و كۆمەڵگەی نێودەوڵەتی سێوە دوو پارچەكە بە یەكەوە بلكێننەوە، ئەوەش رێك ئەو خەمە بوو كە بەشی زۆری بژارەی سیاسیی ئەو وڵاتە لەبەرامبەر زەمینەو زەمانی ریفراندۆم لەدڵ‌و خەیاڵیان ببووە گرێ.\nسپاردنی چارەنوسی نەتەوەیەك، لكاندنی داهاتووی نشتیمانێك بە بڕیارێكی كەسی‌و لەژێر كاریگەری پەرچەكرداردا هەر ئەوەی لێدەچنرێتەوە كە ئێستا هەیە، ئاخر ئێستا هەرێمی كوردستان لەژێر سایەی ئەو سەركێشیەی بارزانی‌و هاوەڵەكانیدا تادێت روبەڕووی گەمارۆی سیاسیی‌و ئابووری گەورە دەبێتەوە، لەسەرێكدا پەرلەمانی عێراق لەرێگەی دوانزە بڕیاری سزادانەوە دەیهەوێت كوردستان بگەڕێنێتەوە بۆ سەردەمی حوكمی زاتی‌و فرۆكەخانەكان كەلەپچە دەخرێتە ئاسمانیان‌و دەروازە سنوورییەكانیش بەسەربازی عێراقی بتەنرێن، ئەوەی ئێستا دەیبینین لە جوڵەی سەربازی لەناوچە كوردستانییەكانی دەرەوەی هەرێم نیشانیدەدات كە ئەو سەركێشییە ماڵی پەرتی عەرەب بە شیعەو سوننەوە سەرقاڵی یەكگرتنەوەن، بۆ ئەوەی ئەو دیفاكتۆیەی بەخوێن لەشەڕی داعشدا بەدەستهاتووە لەدەست بدرێت، بەشێك لەسوننەكانی ناوچە جێ ناكۆكەكان، ئەوانەی دوێنێ حەشدی شەعبی راوەدوی دەنان، ئێستا ناونوس دەكرێن بۆ ئەوەی بەگژ كورددا بچنەوە، ئاخر باجەكان كەم نین، لەسایەی ئەو سەركێشیە عێراق سەرقاڵی رێككەوتنە لەگەڵ توركیا بۆ ئەوەی ئەو سەربەخۆییە ئابوریەی لەسایەی هەرزانفرۆشكردنی نەوتەوە پارتی شانازی پێوەدەكرد لەژێر دەستی كورددا دەربهێنرێت، هەنگاوە دژە كوردییەكان زۆرن‌و خەمساردی بارزانی‌و هاوەڵەكانیشی خەریكە نەتەوەیەك رەنج بە خەسار بكەن.\nئەو نەوەیەی كوردایەتی كە خۆیان وەك عەرابی دەوڵەتی سەربەخۆیی دێتە پێش چاو، هێشتاش نازانن كە پرسە ستراتیژییەكان دەبێت بە پلانی ستراتیژییەوە مامەڵەی لەگەڵدا بكرێ‌و لەو هەڵچوون‌و پەرچەكردارە دەربچن كە بۆتە رواڵەتە سەرەكییەكانی تێفكرین، ئاخر ئەوان، كە نەیانتوانیووە ئێستا بخوێننەوە، چۆن دوێنێ ئەو سەركێشییە گەورەیان بە ئەزموونی باشوورو مێژووی بیست ساڵەی رابردووەوە كرد، ئەوە پرسیارێكە كە لەگوتاری ئێستایاندا وەڵامێكمان لێ دەستناكەوێت.\nلەراستیدا هیچ هێزێك بە ئەندازەی پارتی لەگەڵ ریفراندۆم راستگۆ نەبوو، چونكە ئەوە هێزەكانی دیكەن پاساو بۆ ریفراندۆم دێننەوەو وا لەخەیاڵی خۆیان لێكیدەدەنەوە كە لەپێناو سەربەخۆییە، كەچی پارتی بە ئاشكرا لەپێش پرۆسەكەوەو لەدوای پرۆسەكەش دوپاتیدەكاتەوە، كە ریفراندۆم بۆ زانینی ئیرادەی خەڵكە نەك راگەیاندنی دەوڵەت، ئەمەش لەپەیامەكەی پێرێ شەوی مەسعود بارزانی بە تەواوی خۆی بەرجەستەكرد، ئێستاش كە ئیدی تێگەیشتین ریفراندۆم لە پێناو ریفراندۆم بووەو دەشێت بەهۆی ئەو سەركێشیەوەش بەشێك لەشتەكانمان لەدەست بدەین، كاتی ئەوە هاتووە سەرلەنوێ خوێندنەوەیەكی نوێ بۆ هەنگاوەكانی داهاتوو بكرێت، لەوەشدا ئۆباڵی راستكردنەوەی ئەو هەڵە لە ئەستۆی یەكێتییە، بەو پێیەی لەرووی سیاسییەوە دەشێت یەكێتی لەهەمووان زیاتر بە ئامانج بگیرێت. لەبەرئەوەش پێویستە:\nـ هێزو لایەنە سیاسییەكان چیدیكە ئەو پرسە رادەستی تاكە كەسێك نەكەن‌و رێگەنەدەن پەرچەكرداری زیاتر ببێتە رواڵەتی سەرەكی سیاسەتی هەرێم لەگەڵ دەرەوەی خۆی.\nـ یەكێتی پێویستە لەرێگەی سەرۆك كۆمارەوە، دۆخەكە هێور بكاتەوەو ئەو گوتارە نا پەسەندەی بەشێك لە شەقامی شیعە دەرهەق بە كوردستان پەیڕەوی دەكەن لەكاریگەرییەكانی خاڵی بكرێتەوە.\nـ دەبێت یەكێتی لەرێگەی دواكارتی بێدەنگكردنی نوخبەی سیاسیی عێراقی، پەیوەندی‌و سەردانی گەورە مەرجەع سیستانی بكات‌و لەرێگەی نفوزی ئەو گەورە مەرجەعەوە رێ لەوە بگیرێت سەركێشییەكان بە زیانی ئەزموونی كوردستان تەواو نەبێت.\nـ پێویستە یەكێتی بەرۆڵی خۆی لەناوچە كوردستانییەكانی دەرەوەی هەرێم هەستێ‌و شوێنەوارەكانی ئەنجامدانی ریفراندۆم لەو ناوچانە بسڕێتەوە، چونكە بەهۆی ریفراندۆمەوە گرژییەكی زۆر دەركەوتووەو هێوركردنەوەی ئەركی یەكێتی نشتیمانیە.\nسەرباری ئەو رێكارانەش، دەبێت یەك گوتاری هەرێم‌و یەكخستنی لایەنە سیاسییەكان دەبێت لەرواڵەتە موزەیفەكەی ئێستای دەرچێ‌و بەكردەوە هەمووان خۆیان بۆ دۆخی ناجۆرو چاوەڕێ نەكراو ئامادە بكەن، چونكە دواجار ئەگەر سەركێشیەكەش هی پارتی بێت، بەڵام باجەكە هەمووان دەگرێتەوە.\n 1433 جار بینراوه


وریا کردنه‌وه‌ی ئێران له سه‌ر مووشه‌کی دوورهاوێژ و سزا دانی\nژماره‌یه‌ک کۆمپانیی چینی له به‌ر هاوکاری کردنی ئه‌و وڵاته \nو: ره‌شید حه‌یده‌ری\n١٩ی ژانوییه‌ی ٢٠٠۵\nحکوومه‌تی ئامریکا رۆژی سێ شه‌ممه نیگه‌رانیی خۆی له هه‌وڵه‌کانی ئێران له بواری به‌رهه‌م هێنانی مووشه‌کی باڵستیکی دوورهاوێژ‌دا ده‌ربڕی و سزای ئابووریی خسته سه‌ر کۆمه‌ڵێک کۆمپانیای چینی که له‌و پێوه‌ندی‌یه‌دا یارمه‌تیی ئێرانیان داوه.\nسزادانی ئه‌و کۆمپانی‌یانه، که حکوومه‌تی چین به هه‌نگاوێکی ناعادڵانه‌ی له قه‌ڵه‌م دا، به‌شێکن له هه‌وڵێکی به‌رفراوانتری حکوومه‌تی بوش بۆ پێش‌گرتن به ئێران له وه‌ده‌ست هێنانی چه‌کی ناوکی. ئێران حاشا له‌وه ده‌کات به‌رنامه ناوکی‌یه‌کانی له بواری دروست کردنی چه‌کی ناوکی‌دا به‌کار هێنابێت.\nله وتووێژ له‌گه‌ڵ تلویزیونیNBC دا بوش له وه‌ڵامی پرسیارێک سه‌باره‌ت به ئه‌گه‌ری هه‌نگاوی نیزامی له دژی ئێران گوتی: هیوادارم ئه‌و کێشه‌یه له رێگای دیپلۆماسی‌یه‌وه چاره‌سه‌ر بکه‌ین. به‌ڵام من قه‌ت هیچ به‌دیلێک له خشته‌ی ئه‌و هه‌نگاوانه‌ی ره‌نگه ئامریکا له‌دژی ئێران بیاننێت، وه‌لا نانێم.\nبوش سه‌باره‌ت به سزادانی کۆمپانیاکانی چین به فۆکس نێوز Fox News ی گوت: "چین گوێی له نیگه‌رانی‌یه‌کانی وڵاته یه‌کگرتووه‌کان بووه که به ده‌نگی به‌رز و روون ده‌رمان‌بڕیون."\nپاڵێوراوی وه‌زاره‌تی ده‌ره‌وه‌ش، کۆندۆلیزا رایس، گوتی ئه‌گه‌ر له‌سه‌ر کێشه‌ی ناوکیی ئێران به رێککه‌وتنی خوازراو نه‌گه‌ین، ئه‌وا حکوومه‌تی ئامریکا ده‌توانێ په‌روه‌نده‌ی ئێران به ئه‌نجومه‌نی ئاسایشی نه‌ته‌وه یه‌کگرتووه‌کان بسپێرێت بۆ ئه‌وه‌ی سزای نێوده‌وڵه‌تیی گونجاوی به‌سه‌ردا بسه‌پێنێت.\nهه‌ر له‌و پێوه‌ندی‌یه‌دا، وته‌بێژی کۆشکی سپی، سکۆت مک‌کلێلان، گوتی به مه‌به‌ستی دۆزینه‌وه‌ی رێگاچاره‌یه‌کی دیپلۆماتیک بۆ کێشه‌ی ناوکیی ئێران، بوش له‌گه‌ڵ هاوپه‌یمانانی ئورووپایی‌دا کار ده‌کات. ناوبراو گوتی: " ئێمه چه‌ندین نیگه‌رانیمان له‌سه‌ر ئێران هه‌یه، له‌وانه هه‌وڵی وه‌ده‌ست هێنانی چه‌کی ناوکی و هۆگریی ئه‌و وڵاته بۆ مووشه‌کی باڵستیکی دوورهاوێژ. ئێمه ئه‌و نیگه‌رانی‌یانه‌مان ده‌ربڕیوه."\nچین سێ‌شه‌ممه رایگه‌یاند دژی هه‌ر چه‌شنه په‌ره‌پێدانێکی چه‌کی کۆکوژ ده‌وه‌ستێت. وته‌بێژی وه‌زاره‌تی ده‌ره‌وه‌ی چین، کۆنگ کوان، له کۆنفرانسێکی رۆژنامه‌وانی له پێکینی پێته‌ختی ئه‌و وڵاته گوتی: "حکوومه‌تی ئامریکا به بێ ئه‌وه‌ی بیری لێ بکاته‌وه و به‌ڵگه‌ی له ده‌ست‌دا هه‌بێت، کۆمپانیا چینی‌یه‌کانی سزا داوه."\nسزاکان رێ له‌و کۆمپانی‌یانه ده‌گرن له‌گه‌ڵ حکوومه‌تی ئامریکادا بازرگانی بکه‌ن و به‌و پێ‌یه ئیزنی کڕینی ته‌کنۆلۆژیای چاوه‌دێری به‌سه‌ردا کراویان له کۆمپانیا ئامریکایی‌یه‌کان نابێت.\nحکوومه‌تی ئامریکا ده‌ڵێ هیندێک له‌و کۆمپانی‌یانه پێوه‌ندیی نزیکیان به ئه‌رته‌شی چینه‌وه هه‌یه.


حەزدەكەن منداڵەكانتان گوێڕایەڵ بن؟\nله‌لایه‌ن: محەمەد ڕزگار - به‌روار: 2021-02-14-22:54:00 - کۆدی بابەت: 2261\nحەزدەکەن منداڵەکانتان گوێڕایەڵ بن\nئەگەر ناچار بوون قسەیەک چەند جارێک بۆ منداڵەکانتان دووبارە بکەنەوە تا گوێبگرن، پێویستە ئەم ئەم بابەتە بخوێنیتەوە.\nهەندێک لە دایک و باوکان کاتێک دەبینن منداڵە بچوکەکەیان گوێنادەن بە قسەکانی ئەوان لە کاتی پۆشاک لەبەرکردن یان کۆکردنەوەی شتومەکەکانی یان بەردەوامە لە سەیریکردنی تەلەفزیۆن یان یارییەکەی، بەردەوام بانگی دەکەن و بەسەریدا هاوار دەکەن، ئەوان بڕوایان وایە کە هەرچی زیاتر قسەیان دووبارە بکەنەوە، منداڵەکانیان خێراتر گوێیان بۆ دەگرێت، لە ڕاستیدا ئەم کارە پێچەوانە دەبێت، بە شێوەی ئاسایی ئەگەر پێش ئەنجامدانی کارێک قسەی خۆت (٤-٦)جار دووبارە بکەنەوە، منداڵەکە فێردەبێت لەسەر گوێنەگرتن.\nمنداڵ زیرەکترە لەوەی ئێمە بیری لێدەکەینەوە. ئەوان بەهای ئەو کاتە دەزانن کە بۆ یەکەم جار بانگی دەکەیت و بەڕاستی کارت پێیەتی لەوانەیە لە (٥-١٠) خولەک زیادەی سوودی لێ دەبینن و لەسەر یاری خۆیان بەردەوام دەبن.\nئەگەر چی کاتێک منداڵ خووی دەداتە بێ گوێیی و گوێ لە قسەکانت ناگرێت پێتان ناخۆش دەبێت، بەڵام کاتێک منداڵ (٣-٤)ساڵە بە گوێنەدان بە قسەی دایک و باوکیان دەتوانن توڕەیان بکەن، هەست بە گەورەیی و ئازایەتی دەکەن، زۆر گوێ مەدەن بەم کارە و مەیکەنە گرفتێکی گەورەی خۆتان.\nلەم تەمەندا منداڵان نایانەوێت بێ ڕەوشت بن، بەڵکو تەنها دەیانەوێت لەسەرخۆ خۆیان نیشان بدەن.\nهەر لەسەرەتاوە منداڵان هان بدەین بۆ باشتر گوێگرتن، گرفتی جۆراوجۆریان لە داهاتوودا بۆ نایەتە پێش، بۆ نمونە منداڵەکانتان لە قوتابخانە باش گوێناگرێت لە وانەکانیدا ناتوانێت تەرکیزی بخاتەسەر یان بەردەوام بێت لەسەریان، ئەگەر هاتوو گوێ لە قسەکانی ئێوە نەگرێت، نابێت بڵێین ئەوە کێشەیە بە تێپەڕبوونی کات خۆی چارەسەر دەبێت.\nئەم یاسایانەی خوارەوە هاوکاری منداڵ دەکەن بەبێ ئەوەی خۆی ئاگای لێبێت تا بە وردی گرنکی زیاتر بە مەسەلەکانی خۆی بدات\n١- توڕەنەبوون: هەوڵبدەن ئارام و لەسەرخۆبن بە دەنگی لەسەر خۆ قسەیان لەگەڵ بکەن، ئەگەر هاتوو ناچار بوون بۆ چەند کاتێک پەنا ببنە شوێنێکی چۆڵ، هەرچی بەرزتر قسەبکەن، دڵنیابن منداڵەکانتان نە لە قسەی بەرز تێدەگەن و نە لە مانای وشەکانتان باش تێدەگەن.\n٢- داخوازیەکانتان بۆ منداڵەکانتان شرۆڤە بکەن منداڵ کاتێک کە فرمانێک بەسەریدا دەدرێت بە قەینا، لە جیاتی بڵێیت چۆن جورئەتت کرد بەرد بهاوێژیت! بڵێ بەرد بۆ هاویشتن نیە، تۆپ بۆ هاویشتنە، بەمە چەند گاریگەری دەکاتە سەر ڕەفتاری و ڕێگەچارەیەکتان بەبێ تووڕەبوون دۆزیەوە.\n٣- داواکاریەکان بە سادەیی باس بکەن لەباتی ئەوەی درێژەی زۆری پێبدەن زۆر شرۆڤەی بکەن بەڵام بە نەرمی، بەڵام بە دڵنیاییەوە قسەی لەگەڵ بکەن، بەم شێوەیە فێر دەبێت لەبارەی هەر کارێک کە دەیەوێت بیکات، بیر بکاتەوە بێ ئەوەی نیازی سەرزەنشتی هەبێت بۆ لەبیربردنەوەی کارێک یان گوێ پێنەدانی.\n٤- داوا لە منداڵەکانتان بکەن کە داواکارییە گرنگەکان دوبارەبکاتەوە ئەمە ڕێگاچارەیەکی باشە بۆ ئەوەی بتانەوێت منداڵەکەتان ئەنجامی کارێک باش تێبگات، بڵێیت دەبێت قەڵەم بۆیەکانت پێش نان خواردن کۆبکەیتەوە بڵێ بزانم قەڵەم بۆیەکانت کەی کۆدەکەیتەوە؟\n٥- پەیوەندی واقعی ئەنجام بدەن کاتێک منداڵەکەتان سەر گەرمی کارێکە، بە هێواشی دەستێک لەسەر شانی بدە بۆ ئەوەی بەئاگابێت لێتان داوا بکە لێی کاتێک قسە دەکەیت سەیری ئێوە بکات، ئەگەر لەگەڵ ئێوە بە چاو پەیوەندی بكات، ئەوا زۆر بۆی ناڕەحەتە کە بیەوێت بچێت بە قینا.\n٦- خشتەیەک دروست بکە بیکە بە خاوەنی کارەکانی خۆی و بە یارمەتی خۆی خشتەیەک لە تەواوی ئەو کارانەی کە دەبێت خۆی ئەنجامی بدات وەک (ددان شتن، پۆشاک لەبەر کردن، نان خواردنی بەیانیان، پێڵاو لەپێکردن) خشتەیەک لەم کارانە دروست بکەن، زۆربەی منداڵەکان حەز دەکەن کە پیاچونەوەی خشتەکە بکەنەوە و سەرکەوتنی خۆیان پشان بدەن.\n٧- بە تەواوی ئاگات لێبێت، گەر دەتەوێت منداڵ گوێ بۆ قسەکانی ئێوە بگرێت، دەبێت ئێوەش گوێ بۆ قسەکانی ئەوان بگرن، بەم بۆنەیەوە کاتێک ڕۆژنامەتان لەبەردەستدایە و قسە لەگەڵ منداڵەکانتان دەکەن بە تەواوی بیر و هۆشی خۆتان بە ئەو بدەن ئەگەر لە تواناتاندا نەبوو هۆکەی بۆ باس بکەیت، ئازیزم ئێستا سەرقاڵی کارێکم بەڵام پێمخۆشە گوێ لە قسەکانت بگرم، پێنج خولەکی تر گوێ بۆ قسەکانت دەگرم، جگە لەمە گرنکی بدەن بەوەی کە دەیڵێت، ئەگەر هاتوو وتی سەرمام بووە مەڵێن ئێرە هێندە سارد نیە، لە بیاتیدا بڵێ سەرمات بووە، وەرە بچین جلە گەرمەکانت لەبەر بکەم.\n٨- بێ هۆ ناڕەحت مەبن زۆربەی منداڵی ساوا کە لە گوێ گرتندا دووچاری گرفت بوون هەندێ وەخت نائارام دەبن، ڕووبەڕووی کەمی گرنگی پێدان بونەتەوە، خەڵکانێک کە ئەم گرفتەیان هەیە، خویان بەم ڕەفتارانەوە گرتووە بەم بۆنەیەوە ئەگەر هاتوو ئەم پشت گوێ خستنە کاریگەری خستە ژیانی ڕۆژانەی دەبێت بخرێتە ژێر چاودێری.\nلەبیرتان بێت، لەم بابەتەدا منداڵ لەگەڵ گەورە هیچ جیاوازی نیە منداڵ دەیەوێت وەک ئێوە کاتی ئەنجامدانی کارێک هیچ کەس ڕێگریان نەبێت ئەم بابەتە وەکو ئەوەیە کە کتێبێکی سەرنجڕاکێشتان لەبەر دەستدا بێت بۆ خوێندەوە حەز ناکەن بۆ یەک سات بیخەنە لاوە، لەو کاتەدا یەکێکی تر دەیەوێت ئێوە ناچار بکات بە ئەنجامدانی کارێکی تر بەم بۆنەیەوە ئەگەر دەتانەوێت منداڵەکەتان گوێ بگرێت لە هەموو ئەوانەی کە دەیڵێن و ئەنجامیان بدات لە کاتێکدا کە یارمەتی ئەو دەدەن لە هونەری گوێ گرتندا، سەبرتان بێت بە تەواوی ئاگاتان لێی بێت.\nبابه‌ته په‌یوه‌ندیداره‌كان به : حەزدەكەن منداڵەكانتان گوێڕایەڵ بن؟


هەدەپە لە ئەستەنبوڵ ئاگری نەورۆز دەكاتەوە - تۆڕی میدیایی خەڵک\nپارتی دیموكراتی گەلان (هەدەپە) لە شاری ئەستەنبوڵی توركیا ئاهەنگێكی گەورە بەبۆنەی جەژنی نەورۆز و سەری ساڵی كوردیەوە سازدەكات و هاوسەرۆكی پارتەكە وتارێك پێشكەش دەكات.\nپەروین بوڵدان، هاوسەرۆكی پارتی دیموكراتی گەلان (هەدەپە)، بەبەرگی كوردیەوە لە شاری ئەستەنبوڵی توركیا وتارێك بەبۆنەی جەژنی نەورۆز و بڕیاری داخستنی هەدەپە و ئازادنەكردنی سەڵاحەدین دەمیرتاش پێشكەش دەكات.\nبوڵدان ڕایگەیاند، ستەمێكی زۆر بەرامبەر دەمیرتاش دەكرێت و ڕێگەی پێ نادرێت وەك هەر هاووڵاتییەكی دیكە لەگەڵ خێزانەكەی گفتوگۆ بكات و سزای سیاسی دەدرێت.\nئاماژەی بەوەشكرد، كوردیش وەك تورك و عەلەوی و پێكهاتەكانی دیكە مافی خۆی هەیە و نابێت ئینكاری لە مافەكانی بكرێت، چونكە عەقڵیەتی دەوڵەتداری بە بیری تەسكەوە ناكرێت.\nهاوسەرۆكی هەدەپە جەختیشی كردەوە، دەبێت ئازادی و دیموكراسیی لە وڵاتدا بچەسپێت، نەك هەركاتێك بە ئارەزووی خۆیان ویستیان چی حزبێك دابخەن یاسایەكی بۆ دابتاشن.\nوتیشی، “پێویستە ئاشتی بەرقەراربێت و تاوەكو یەك كەس بمێنێت ئاڵای هەدەپە ناكەوێت”.\n03 ئازار 2021 1.57 pm\nسلێمانی – نزار جەزا ئەم بەهارە بەرگدرووەکانی سلێمانی هێندە قوماشی جلی کوردییان وەرگرتووە، چیتر ناتوانن قوماشی…


زانکۆی ڕاپەڕین - کارنامەى چوار ساڵى کارکردنى وەزارەتى خوێندنى باڵا، گفتوگۆى لەبارەوەکرا\nبڵاوکراوەتەوە لە 24 تەمموز 2019 . سەردانەكان: 310\nئەمڕۆ چوارشەمە ڕێکەوتى (٢٤-٧-٢٠١٩) ئەنجومەنى وەزارەت کۆبونەوەى ژمارە (٣)ى ساڵى ٢٠١٩ى بەسەرپەرشتى د. ئارام محمد قادر سەرۆکى ئەنجومەنى وەزارەت و ئامادەبونى سەرجەم سەرۆک زانکۆکان ئەنجامدا.


بلۆچستانۓ شَمشتگێن جهمنند\nاسلی تاک / نبشتانک /  بلۆچستانۓ شَمشتگێن جهمنند\nadmin 8 months ago مئ 30 2022 ھک پجّار\nلهتێن شماری رپورتانی رِدا بلۆچستان و سیستانئے استانا بێسجلێن مردم کمّ و گێش یکسد هزار نپر اَنت که چه اشان هشتاد هزار کۆدک اَنت. اے مُهمّێن بُنگپّے که باید اِنت اشیئے نێمگا دلگۆش گوَر کنگ ببیت.اے دمگئے مردم زبهر و نێزگار اَنت، پمێشکا په پێدایشی گواهیئے کاگدئے گرگا سپر کرتَ نکننت. په یک مردمے که نێزگار اِنت و کلّگێا زندَ گوازێنیت زاهدانا سپر کنگ و دی ان ائیئے رپورتئے گرگ سکّ گرانێن کارے. مردمے که چه شهرا دور و گستاه زندَ گوازێننت، آیان هچ وسیله و امکانے نێست که چه سرکاری هزمتا بهروند ببنت و په وتی چکّان رند چه آیانی پێدایشا چه هندی کپتۆکجاهان پیدایشی گواهیئے کاگدا بگرنت. مدّتێا رند چه اشان لۆٹگَ بیت که دی ان ائیئے تستا بدئینت تانکه پکّا ببیت که آ کۆدک بیولوجیکی هسابا آیانی چکّ اَنت. اے تست اێوکا اُستانئے بنجاهی شهرا بیت. تستئے هرچ و درچ هم باز اِنت و اُستانئے بنجاهی شهرئے دراجێن سپر هم اے کارا په آیان گرانترَ کنت.\nبے سجلا مردم مداما چه وتی بنیاتیێن هکّ و اۆبالان زبهرَ بنت. آ بے بیمَها چه درمانی هزمتان بهروندَ نبنت، وتی چکّان وانگجاهان راه داتَ نکننت و الکاپێن کار و رۆزگارے هم نرسیتش. اے بابتا جنێن و کسانێن چکّان گێشترێن. تاوانَ رسیت..\nاێرانئے اسلامی جمهوری هچبر بێسجلێن مردمانی پکّاێن شمارا نگوَشیت و آییئے کۆشست همش اِنت که اے شمشتگێن جهمنندانی اسلیگێن شمارا مگوَشیت و کمترێن شمارے اێلان بکنت. مان اێرانا اے بێپجّارێن بلۆچ مردم چه هما کمّکێن مۆه و سرکارئے اُلسی هزمتا هم که آ دگه جهمنند چه آیان بهروند اَنت زبهرَ بنت.\nPrev ســُــنــــٹ ریشێن بادشاه\nNext جنکانی میان اُستمانی رۆچ


ئێران ھێشتاکە یەکێک لە ناوەندە سەرەکیەکانی کۆرۆنایە - کۆمەڵە سوێیس\nئەندامێکی کۆمیتەی بەرەنگاربوونەوە لەگەڵ نەخۆشییە چڵکهێنەرەکان لە ئێران وتوویەتی، پرۆتۆکۆلە تەندروستییەکان لە زۆربەی شوێنە گشتییەکان ڕەچاو ناکرێت و ١٠ پارێزگا لە بواری تەشەنەسەندنی قەیرانی کۆرۆنا لە دۆخێکی مەترسیدار دان.\n”مەسعوود مەردانی” ڕۆژی شەممە، ٣ی جۆزرەدان، وتوویەتی پروتۆکۆلە تەندروستییەکان لە زۆربەی شوینە گشتییەکانی وەکوو ڕاگوستنەگشتییەکان، ئیدارەکان و شوینە ئایینییەکان ڕەچاو ناکرێت و بەرزبوونەوەی سەفەرەکانیش نیگەرانی دروست کردووە.\nبەوتەی ناوبراو، زۆریک لە خاڵە تەندرووستییەکان کە بۆ کۆنترۆلی کۆرۆنا ڕاگەیاندراوە، ناتوانرێت بەڕرێوە بچێت و توانای چاوەدێری بۆ بەڕێوەبردنیان نییە.\n”مەردانی” باسی لەوە کرد نزیکەی ١٠ پارێزگای وەکوو خوزستان، کرماشان، ورمێ، سمنان و تاران لە دۆخێکی مەترسیدار دان.\nبەپێی ئامارەکانی رژیم، هەتا ئێستا ڕێژەی تووشبووان بە کۆرۆنا ١٣٥ هەزار کەسە و لە ٧٥٠٠ کەسیش بەهۆی ئەم نەخۆشییەوە گیانیان لە دەست داوە، بەڵام زۆرێک لە ھەواڵنێرییە غەیرە حکومەتیەکان باس لە گیانلەداستدانی زیاتر لە ٤٥ ھەزار کەس و گیرۆدەبوونی پتر لە یەک میلیۆن ھاوڵاتیی ئێرانی بە ڤایرۆسی کۆرۆنا دەکەن.\nلەحاڵێکدا کە زۆرێک لە بەرپرسانی وەزارەتی تەندروستی، داوایان لە هاووڵاتییان کردووە کە سەفر نەکەن، ڕێژیم بە کردنەوەی هۆتێلەکان، ڕێستورانەکان و شوێنە گەشتیارەکان، داوای کردووە کە پیشەی گەشتیاری چالاکییەکانی دەست پێ بکاتەوە.


بزانە پیاویکی کورد لە ئەلمانیا چی لە ژنەکەی دەکات ؟؟\nئه‌ڵمانیا؛ پیاوێكی كورد به ئۆتۆمبێل هاوسه‌ره‌كه‌ی به شه‌قامه‌كاندا راده‌كێشێت\nله شارێكی رۆژئاوای ئه‌ڵمانیا پیاوێكی به‌ڕه‌گه‌ز كورد تاوانێكی گه‌وره به‌رامبه‌ر به‌هاوسه‌ری پێشووی كه به‌هه‌مان شێوه كورده ئه‌نجامده‌دات و له‌رێگه‌ی په‌تێكه‌وه به‌دوای ئۆتۆمبێله‌كه‌یدا رایده‌كێشێت.\nبه‌پێی DW، تاوانه‌كه له شاری هامیلن-ی سه‌ر به‌هه‌رێمی سه‌كسۆنیا روویداوه كاتێك پیاوێكی ته‌مه‌ن 38 ساڵ به‌ره‌گه‌ز كورد، له‌رێگه‌ی په‌تێكه‌وه هاوسه‌ره‌كه‌ی پێشووی و دایكی منداڵه‌كه‌ی به په‌تێك به‌دوای ئۆتۆمبێله‌كه‌ی راده‌كێشێت به شه‌قامه‌كانی ئه‌و شاره‌دا.\nبه‌پێی پێگه ئه‌ڵمانێیه‌كه ئه‌و پیاوه په‌تێكی كردۆته ملی هاوسه‌ری پێشووی و بۆ ماوه‌ی پێنج خوله‌ك به شه‌قامه‌كاندا له رێگه‌ی ئۆتۆمبێله‌كه‌یه‌وه رایكێشاوه تا ئه‌و كاته‌ی په‌ته‌كه پچراوه.\nئه‌و ژنه له ئێستا له دۆخی بێهۆشیدایه ( غه‌یبوبه) و پیاوه‌كه‌ش خۆی راده‌ستی پۆلیس كردووه.\nتۆماس كلینگه وته‌بێژی داواكاری گشتی هاملين رایگه‌یاندووه كه پیاوه‌كه به‌تۆمه‌تی هه‌وڵدان بۆ كوشتن و ئازاردانی جه‌سته‌یی ده‌ستگیركراوه.\nتۆماس فامیس وته‌بێژی شاری هاميلن رایگه‌یاندووه به‌هۆی ئه‌و رووداوه‌وه تووشی شۆك بووینه "ناتوانین به بیری خۆمانین بهێنین كه تا چه‌ند وه‌حشیگه‌رانه تاوانه‌كه ئه‌نجامدراوه".\nتاوه‌كو ئێستا هۆكاری ئه‌نجامدانی تاوانه‌كه نه‌زانراوه، به‌ڵام پێده‌چێت پاڵنه‌ری سۆزداری له‌پشته‌وه هه‌بێت.\nئه‌و ژنه كه ته‌مه‌نی 28 ساڵه له نه‌خۆشخانه‌ی هاميلن نه‌شته‌رگه‌ری به‌په‌له‌ی بۆ ئه‌نجامدراوه و دواتر له رێگه‌ی هه‌لیكۆته‌رێكه‌و به‌په‌له ره‌وانه‌ی نه‌خۆشخانه‌یه‌كی تایبه‌تی كراوه له هانۆڤه‌ر و نه‌شته‌رگه‌ری بۆ كراوه‌ته‌وه.\nداواكاری گشتی رایگه‌یاندووه كه تاوانباره‌كه به‌بێ هیچ به‌رگریه‌ك خۆی راده‌ستی پۆلیس كردووه، به‌ڵام ئاماده‌نه‌بووه له‌به‌رده‌م پۆلیس و دادوه‌ر باس له‌هۆكاری تاوانه‌كه‌ی بكات.\nبه‌پێی به‌دواداچوونه‌كانی پۆلیس په‌یوه‌ندی سۆزداری له‌نێوان ئه‌و ژن وپیاوه‌دا هه‌بووه و منداڵێكیان هه‌یه، به‌ڵام به‌گوێره‌ی یاسای ئه‌ڵمانیا ژن و مێرد نه‌بوون و هه‌ردووكیان هه‌ڵگری ره‌گه‌زنامه‌ی ئه‌ڵمانین و به‌ڕه‌گه‌ز كوردن.\n2016-11-23 |4610 جار خوێندراوەتەوە|\nئێستا ٩٠ میوان لەسەر هێڵن


کەجەکە: مام جەلال بۆ چوار پارچەی کوردستان تێدەکۆشا – کوردی – RojNews.News\n02/03/2020 - 4:52:19 pm\nچوؤرشەممە, 4 أكت 2017 – 14:58\nهاوسەرۆکایەتیی کۆنسەی بەڕێوەبەریی کەجەکە، لە پەیامێکی سەرەخۆشییدا بەبۆنەی کۆچی دوایی مام جەلال-ەوە، ئاماژە بە ڕۆڵی مام جەلال بۆ پێکهێنانی یەکێتی نەتەوەیی و تێکۆشانی ئازادیی لە چوار پارچەکانی کوردستان بەرز نرخاند.\nئەمڕۆ هاوسەرۆکایەتیی کۆنسەی بەڕێوەبەریی کۆما جڤاکێن کوردستان (کەجەکە)، بەبۆنەی کۆچی دوایی جەلال تاڵەبانی (مام جەلال)، سکرتێری گشتی یەکێتی نیشتیمانی کوردستان و سەرۆک کۆماری پێشووی عێراق، پەیامێکی سەرەخۆشیی بڵاوکردەوە.\nلە پەیامەکەدا هاتووە: بە داخێکی زۆرەوە مام جەلال، سکرتێری یەکێتی نیشتیمانی و سەرۆک کۆماری پێشووی عێراق، کە هەموو تەمەنی لە ڕێگای تێکۆشان بۆ ئازادیدا دانا، کۆچی دوایی کرد، سەری ئەندامانی خێزانەکەی و هەموو دۆستانی یەکێتی و گەلی کورد سەلامەت بێت.\nهەروەها، هاتووە: لەدەستدانی مام جەلال، نەک تەنیا بۆ گەلی کورد بەڵکو بۆ هەموو گەلانی ڕۆژهەڵاتی ناوەڕاست خەسارێکی گەورەیە، لە ڕۆژهەڵاتی ناوەڕاستدا کە نەتەوە پەرستی و مەزهەب پەرستی گەلان لەگەڵ یەکدی بە شەڕ دەدەن، مام جەلال بەرپرسیارانە چارەسەریی بۆ پرسەکان ئاڕاستە دەکرد و پاش ڕووخانی ڕژێمی بەعس لە دامەزراندنی عێراقێکی فیدراڵ-دا ڕۆڵی زۆر گرنگی گێڕا وەک سەرۆک کۆمار.\nلە ڕاگەیەندراوەکەی کەجەکەدا، ئەوەش هاتووە: مام جەلال لە مێژووی تێکۆشانی ڕێگای ئازادیی لە باشوری کوردستاندا ڕۆڵی زۆر گرنگی هەبووە و لە پێشخستنی تێکۆشانی ئازادیی لە پارچەکانی دیکەشدا کاری کردووە.\nکەجەکە، دەشڵێت: مام جەلال پێش ئەوەی وەک سکرتێر و دامەزرێنەری یەکێتی بناسرێت، پێویستە وەک چالاکوانێکی چەپ و تێکۆشەرێک بۆ بەدیموکراتیکردنی کۆمەڵگا لەبەرچاو بگیرێت، پاش ئەوەی پەکەکە دامەزرا، مام جەلال لە گرنگیی مێژوویی دامەزرانی پەکەکە بۆ تێکۆشانی ئازادیی گەلی کورد تێگەیشت، هەربۆیە دۆستایەتی زۆر نزیکی لەگەڵ ڕێبەر ئاپۆ و بزوتنەوەی ئازادیی کورد هەبوو، ڕێبەر ئاپۆ-ش هەمیشە مام جەلالی وەک دۆست بینیوە، ڕێبەر ئاپۆ و مام جەلال هەوڵیان دا کە یەکێتی نەتەوەیی لە هەموو پارچەکانی کوردستان پێکبێنن.\nلە بەشێکی دیکەی ڕاگەیەندراوەکەدا هاتووە: ئەو کارانەی مام جەلال بۆ پێکهێنانی یەکێتی نەتەوەیی ئەنجامی داوە قەت لە بیر ناچنەوە، پەیوەندیی مام جەلال و ڕێبەر ئاپۆ و پەکەکە و یەکێتیش وەک بنەمایەکی گرنگی یەکێتی گەلی کورد نرخێندراوە، ڕێبەر ئاپۆ هەموو دەرفەتێکی بەکار هێناوە بۆ ئەوەی ڕێز بگرێت لە مام جەلال، مام جەلالیش تەنانەت پاش ئەوەی ڕێبەر ئاپۆ نێردرا بۆ دوورگەی ئیمرالی بەردەوام بوو لە پەیوەندیی دۆستانەکانی بە ڕێبە ئاپۆوە، پێش ئەوەی نەخۆش بکەوێت هەوڵیدا پێشەنگایەتیی کەمپەینێک بکات و هەوڵدانی نێودەوڵەتی بۆ ئازادی ڕێبەر ئاپۆ بخاتە گەڕ.\nلە بەردەوامیدا ئاماژە دراوە: تاڵەبانی بەو وتەیەی کە “باکوری کوردستان مسری گەلی کوردە” جەختی دەکردەوە سەر گرنگیی تێکۆشانی ئازادیی لە هەر چوار پارچە، لەلایەکی دیکەشەوە بە دروستکردنی پەیوەندی دۆستانە بە گەلانی فارس و عەرەب و تورک هەوڵیدا دۆزی کورد وەک پرسێک ئاڕاستەیان بکات و داوای چارەسەرییان لێ بکات، بەردەوام لەم بوارەدا هاوکاریی هەوڵدانەکانی ڕێبەر ئاپۆ و پەکەکەی کردووە.\nکەجەکە لە کۆتاییدا ڕایگەیاندووە: بە کۆچی دوایی مام جەلال گەلی کورد و گەلانی رۆژهەڵاتی ناوەڕاست کەسایەتییەکی گرنگی و ڕێبەرێکی گەورەیان لە دەستدا، لە جوگرافیای ئێمەدا کە نەتەوەپەرستی بووەتە هۆی پێکهاتنی شەڕ لەناو گەلانی ناوچەکەدا، هەبوونی کەسانێکی وەک مام جەلال و سیاسەتی لە شێووەی دبلۆماسیی مام جەلال هێزی داوەتە پرۆژەی چارەسەریی سیاسی و دیموکراتیی ڕێبەر ئاپۆ کە لە سەر بنەمای نەتەوەی دیموکراتی ئاراستە کراوە، بزوتنەوەکەمان هەرگیز مام جەلال و دۆستایەتیی ئەو لەگەڵ ڕێبەر ئاپۆ لە بیر ناباتەوە.


ئایا مەرجە هەر كە تەواو بویت لە سوڕی مانگانە یەكسەر خۆت بشۆی ؟ : ماڵپەڕی وەڵامەکان\nپاك و خاوێنىخۆشۆردن (غوسل)ئایا مەرجە هەر كە تەواو بویت لە سوڕی مانگانە یەكسەر خۆت بشۆی ؟\nبەڵێ مەرجە هەر كە تەواو بویت لە سوڕی مانگانە یەكسەر خۆت بشۆیت و نابێت خۆشۆردن (غوسل كردن) دوا بخرێت بۆ ئەوەی نوێژە فەرزەكانت لە دەست دەرنەچێت و لە كاتی دیاری كراوی خۆیاندا ئەنجامیان بدەیت.. وە لە حاڵەتی ئاوەهادا پێویستە حومام دابخەیت و ئاو گەرم بكەیت ئەگەر چی زستانیش بوو چونكە ئەمە پێویستە و بە ویستی خۆت نى یە پێشبخرێت یان دوا بخرێت وەك خۆشۆردن بە مەبەستی خۆ خاوێن كردنەوە لە چڵك و بۆنی لاشە.\nجا خوشكی بەڕێز ئەگەر تۆ بۆ خۆشۆردنی سوڕی مانگانە كە لە مانگێكدا یەك جار دێتە ڕێت دوای سێ یان چوار ڕۆژ غوسلت دەركردبێت !!! ئایا دەبێت پیاوان و ئافرەتانی لای ئێوە لە حاڵەتی لەش گرانیدا كە چەندین جار ڕوودەدات چۆن خۆیان دەشۆن و غوسل دەردەكەن ؟\nبەڕاستی جێگای سەرسوڕمانە ! ئایا چۆن دەبێت موسڵمان ئەوەندە كەمتەرخەم و تەمبەڵ بێت و گوێ نەدات بە غوسل دەركردن و فەوتاندنی نوێژە فەرزەكانی !! تا ئەو ئاستەی كەوا ئافرەتێكی موسڵمان بڵێت: (جاری وا هەبووە دوای سێ یان چوار ڕۆژ غوسلم دەركردووە) !!!\nئەم كارە هەڵەیەكی زۆر گەورەیە و نابێت دووبارە بكرێتەوە..\nوە ئەگەر زۆر ناڕەحەت بویت كە ڕاستەخۆ غوسلت دەربكەیت ئەوا دەبێت (تەیەموم) بكەیت بۆ ئەوەی بتوانیت نوێژە فەرزەكەی ئەو كاتە بكەیت كە تێیدا پاك دەبیتەوە تاوەكو پاشان حومام دادەخەیت و ئاو گەرم دەكەیت و خۆت دەشۆیت..\nئایا شاف و مەلحەم كە دكتۆر بۆت ئەنوسێ هەڵگرتنى بە دامێن غوسڵی دەچێتە سەر؟ ئایا خۆشۆردن بۆ نوێژی جومعە واجبە ؟ وه كاتی خۆشۆردنەکە كەی دەست پێ دەكات؟ چۆنیەتى غوسل دەركردنى ئافرەت لە كاتێكدا كە لە حيض پاك دەبێتەوە گەر پیاو لەگەڵ خێزانى جووت ببێ و ئاوى نەیەتەوە هەر غوسل واجب دەبێ لەسەریان؟ ئایا غوسلی ڕۆژی جومعە چۆن دەردەکرێ وە هیچ جیاوازى هەیە لەگەڵ غوسلى لەشگرانى؟\nسەردان: ١,٦٠٢ بەش: خۆشۆردن (غوسل)\nپرسیاری دواترکەسێک كارێكى نێربازى کردووە پاشان تەوبە دەكات و دەیەوێت ژن بهێنێت چى بكات بۆ ئەوەى ئارەزووى لە ژن بێت؟ پرسیاری پێشترلە كاتی چونە سەر جێگا لە گەڵ خێزانم چی بكەم كە هەر خەیاڵم لای خێزانی خۆم بێت ؟


جێمس جێفری، نێردەی ئەمریكا بۆ كاروباری سوریا، شتێكی نوێ لە بارەی كۆتایی داعش لە عیراق و سوریا دەڵێت، ئەو پێیوایە كە نزیكەی 15 بۆ 20 هەزار كەس لە هەردوو وڵات هاوسۆزییان بۆ داعش هەیە. ئەمە لە سادەترین لێكدانەوەدا بە مانای دەستپێكی قۆناغێكی نوێی رووبەڕووبوونەوەی تیرۆر دێت لە ناوچەكەدا، كە دەتوانین بە قۆناغی دووەمی شەڕی تیرۆر و شانە نووستووەكان ناوی بنێین. بەڵام مەرج نییە لەم قۆناغەدا تیرۆر لە ژێر هەمان ناسنامەدا خۆی مانیفێست بكاتەوە، بەتایبەت كە لە قۆناغی یەكەمدا چەندین كارتی دەستی داعش سووتان، بۆیە دەركەوتنەوەی تیرۆر بە ناسنامە و بانگەشەی ترەوە ئەگەرێكی چاوەڕوانكراو دەبێت.\nنموونەیەك ئەمە روونتر دەكاتەوە، رووخانی رژێمی بەعس لە عیراق لەلایەن ئەمریكاوە بارقورسییەكی زۆری لەسەر واشنتۆن و هاوپەیمانانی دروست نەكرد، بەتایبەتی لە روبەڕوبوونەوەكاندا و سوپای عیراق لە بەریەك هەڵوەشایەوە، بەڵام ئەوەی دواتر بووە مایەی سەرئێشە بۆ ئەمریكا و عیراقی نوێ، ئەو لێپرسراوو سەربازانە بوون كە لە رێی رێكخراوە پەرتەوازەكانییەوە لە عیراق بەدوای تۆڵە سەندنەوە بوون.\nسەردەمی زێرینی ئەوان بەتایبەتی لەناو داعشدا زیاتر بەدەركەوت و داعشیش لە رووی سەربازیی و تەكنیكییەوە بێگومان سوودێكی زۆری لێ بینین.\nئەمەش پێمان دەڵێت ئێستا كە باس لەو هاوسۆزانەی داعش لە عیراق و سوریا دەكرێت، بە شێوەیەكی ناڕاستەوخۆ باس لە بەردەوامیی شەڕەكە دەكرێت، بەڵام بە سیاسەت و رەنگ و ناوی ترەوە».\nئەمەش لە خۆیدا ئەو پرسیارە دروست دەكات كە ناسنامەی تیرۆری داهاتوو چی دەبێت و چی وادەكات تیرۆر هەمیشە بە بیرو بەرگێكی نوێوە لە كونجێكی دیكەی ئەم خۆرهەڵاتی ناوەڕاستەدا سەرهەڵبداتەوە؟. گروپە تیرۆرستییەكان ئەگەر لە شكڵ و پێكهاتەی دامەزراوەییەوە تائاستێك لەیەكتر بچن و تەعبیر لە ناوێكی هاوبەشی وەك»تیرۆر» بكەن، ئەوا لەڕووی باوەڕو عەقیدەوە لەیەكتر جیاوازن (جیاوازیی فیكری داعش و قاعیدە نموونەیەكە لەو بابەتە)، بۆیە فاسیلەی هەموو گروپێك لەیەكتر ستراتیژو بەرنامەی كاركردنیانە.\nهەموو گروپێكی تیرۆریستی كە دادەمەزرێت و سەرهەڵدەدات، كاری رێكخراوەیی خۆی بەیان دەكات و یەك ئامانجیان هەیە، لەوەشدا گرووپە تیرۆرستییەكان لەیەكەوە دوور نین، بەڵكو هاوبەشییەكی تر لەنێوانیاندا دروست دەبێت، كە ئەویش پەیامە سیاسییەكەیانە، بەجۆرێك هەر گروپێكی تیرۆرستی تەنها بەدوای یەك ئامانجدا دەچن، ئەویش ئامانجە سیاسییەكەیە، بەڵام مامەڵەی هەر یەكێكیان لەو ئامانجە تا ئاستێكی زۆر جیاوازە.\nلویس ریچاردسۆن، لەكتێبـی تیرۆرستان چیان دەوێت، لەسەر ئەو خاڵە دەوەستێت و ئاماژە بە رووداوەكەی 11ی سێپتەمبەر دەدات و دەڵێت: رووداوەكە بەر لەهەر شتێك هەڵگری پەیامێكی سیاسی بوو، كە تەعیبری لە گەڕانەوەی ئیسلام بۆ خۆرائاوا دەكرد.\nدروستبوونی دەوڵەتی ئیسلامیی داعش لە عیراق و شام، دەكرێت لە هەمان چوارچێوەدا سەیر بكرێت، كە هەڵگری ئامانجێكی سیاسی بوو، بۆیە ئەگەر داعش لە سوریاش لە قۆناغی كۆتایی خۆیەتی، لە رووی سەربازییەوە، ئەوا لەقۆناغی داهاتوودا یان قۆناغی دووەمدا وەك «جیفری» باسی دەكات. هەزاران كەس هەن، كە هێشتا دەیانەوێت ئەو رێچكە سیاسییە بەردەوامی پێ بدەن.


قاوەخانەیەکی تر – كولتور مه‌گه‌زین\nئیسماعیل حه‌مه‌ئه‌مین - مای ٢٠٢٠\n07/07/2021 3 min read0\nدەبێت لەهەموو شارێکدا قاوەخانەیەک هەبێت بۆم،\nلەهەموو شارێکدا دەبێت حەشیشەکێشێک بدۆزمەوە، پێکەوە بۆ ئەم هەموو چاوڕاونیە بگرین…\nدەبێت لەهەموو شارێکدا سۆزانیه‌كی میهرەبان، بەتەمەن و قەڵەو بدۆزمەوە، بۆ ئەوەی لەنێو پێچەکانیدا خۆم گووم بکەم…\nدەبێت لەهەموو شارێکدا شێتێک هەبێت پێکەوە جڕت بۆ هەموو یاسایەک لێبدەین، کە بیروکرات دایڕشتبێت، پێکەوە شەق لەهەموو قۆدیەکی جێهڵڕاوی لاکۆڵانە تەریکەکان هەڵبدەین، بۆهیچ نا، تەنها بۆئەوەی خانمە لوتبەرزەکانی ئۆرستوکراتیەتی حیز، بێزارکەین…\nدەبێت لەهەموو شارێکدا کۆمەڵێک گەنج بدۆزمەوە لەگەڵ هەڵهاتنی خۆردا تاوەکو خۆرئاوا بەسەر جادە و شەقامەکاندا بێهودە بێن و بچن، ئێواران دوور لە هەموو نائومێدیەکانی باوکان، لە نێو باخچەکاندا سێکس بکەن، یاخود وەک ڕەبەنێکی ئەبەدی لەبن درەختەکاندا دەستپەڕ لێدەن…\nدەبێت ئەم ڕۆحە تاڕواگەیەی من لەهەموو شارێکدا کۆڵانی پێچاوپێچ و تێرمیناڵی چۆڵی لەبیرکراو بۆ پیاسەکردن، یاخود بۆ قووڵکردنەوەی تەنیایی خۆی بدۆزێتەوە…\nدەبێت لەهەموو شارێکدا مێینیەک هەبێت ئەشقم بێت و مێینیەک هەبێت حەزم لە گۆشتی بێت و مێیینه‌یەکیش هەبێت ڕقی دنیای لێم بێت…\nدەبێت لە هەموو شارێکدا بگەڕێم بەدووی وێستگەی شەمەندەفەردا، یاخود گەر نەبوو، بگەڕێم بەدووی ئەو تێرمیناڵەی سەدەیەکە لەخەونی چەند کەسێکدا نوستووە، بچمە نێو شوێنی خەیاڵبۆکراوی، و لەبەردەم هێڵی ژمارە سێ دا بوەستم و چاوەڕوانی ئازێزێک بکەم کە بە هەڵە بەرەو ئێرە دێت.\nدەبێت لێرەو لەوێ، لە شارێکدا ئەو نابووتانە هەبن کە بەپڕاوپڕی ژیان ژیاون و ئێستا لەوە تێگەیشتوون کە دونیا هیچی دیکە نییە جگە لەتێپەڕبوون نەبێت بەنێو هیچدا… دەبێت لەهەموو شارێکدا ئەوانە بدۆزمەوە و پێکەوە تابەیانی عەرەق لە پیاڵەی بچوکی بەرچاییدا بخۆینەوە…\nدەبێت لەهەموو شارێکدا دوکانێکی حەوزی ماسی بدۆزمەوە بۆئەوەی تێر بۆنی ئەو دەریایە بکەم کە نامەوێت لەکەنارەکانیدا بژیم، ئەو دەریایەی بەردەوام لێی ڕادەکەم و دەمەوێت تەنها لەنێو خەیاڵدا شەپۆل بدات…\nدەبێت لەهەموو شارێکدا پەنجەرەیەک بدۆزمەوە لەکاتی بێزاریدا بە بەردەمیدا تێپەڕم و خۆم لەو دیووی شوشەبەندیەکەوە ببینم…\nدەبێت لەهەموو شارێکدا لێبوکێک بدۆزمەوە بەئۆکۆردیۆنێکی ڕەنگاڵە، پێکەوە لەسەر شەقامەکاندا تا ئێوارە سەما بۆ مناڵان بکەین…\nدەبێت لەهەموو شارێکدا مناڵێک بدۆزمەوە کە ناوێکم لێ بنێت هیچ مانایەکی نەبێت، سەرسام بێت بەدەموچاوم وەک ئەکرۆباتێکی ئەبەدی…\nدەبێت لەهەموو شارێکدا ڕووبارێکی بچکۆلە، کارێزێکی لەبیرکراو، یاخود چ نەبێت فوارەیەک هەبێت، تێدا قەوزەی هاوینانی یادەوەریەکانمی چەکەرەبکات…\nدەبێت لەهەموو شارێکدا ناشوێن هەبێت لە شوێنەکاندا، بینراو هەبێت لەنێو نەبینراودا، ونبوون هەبێت لەجیاتی ئەشق و بیرکردنەوە هەبێت لەجیاتی توڕەیی…\nهنری تولوز لوتریك – پۆست ئیمپریشینست- بۆردێلۆی (قه‌حبه‌خانه) – ڕی دو مولا –\nدەبێت لەهەموو شارێکدا منی لێبم، شاعیرێک، چەلۆژەنێک، جازیستێکی شێت هەبێت.\nدەبێت لە هەموو شارێکدا شێوەکارێک هەبێت جگە لەخەت و ڕەنگ و ئەبستراک نەبێت، چیتر حەزی لە دونیای ڕیاڵ نەبێت.\nدەبێت لە هەموو شارێکدامنی لێ بم، چیرۆکنوسێک هەبێت، بۆئەوەی هەموو ئەمانە بەخوار و خێچی بگێڕێتەوە…\nدەبێت لەهەموو شارێکدا کەمنی لێ بم قاوەخانەیەک، سۆزانیەک، شاعیرێک، وێستگەیەکی شەمەندەفەری بەجێماوی لێ بێت.\nدەبێت لەهەموو شارێکدا کۆڵانێکی لێ بێت، جگە لەمن کەسی دیکە بەنێویدا خەون نەبینێت…\nدەبێت لەهەموو شارێکدا کەمنی لێبم خەونێک هەبێت، قاقا بە دونیا پێبکەنێت، کلاسیک هەبێت، جازیست و ساکسیفۆنیستێکی ئێواران هەبێت، کەمانچەژەنێک هەبێت، لەسەر تەپڵەکێکی بچووک تاوه‌كو نیوە شەو ڕستەی موزیکی بێمانا بژەنێت…\nدەبێت لەهەموو شارێکدا منی لێبم، بیرۆکە لاکەوتووەکانی سەر جادە هەبن ، کە بۆمن جگەلەدۆزینەوەی فۆرم نەبێت هیچی دی نین…\nدەبێت لەهەموو شارێکدا منی لێبم ئەو ئەو مێینەیە هەبێت، لەچاوەڕوانیمدا لەسەر جێگای چێژ بەنێو پەردەسپیەکاندا بێت و بچێت…\nHenri de Toulouse-Lautrec – ” Femme nue allongée ” – Huile sur carton – 22 x 30 cm\nدەبێت لەهەموو شارێکدا کەمن بۆی دەچم، لەواگۆنی دوای دواوە، لەبەشی نابووت و خەوبینەر و حەشیشەکێش و سۆزانی لەبیرکراو و لێبوک و کەمانچەژەن و شاعیری ڕۆمانسیدا دانیشم… دەبێت لەواگۆنی دوای دواوە دانیشم تەنها بۆ ئەوەی کە لە وێستگەی خەیاڵی ئەو شارەدا دابەزین، بۆئەوەی هەموو پێکەوە لەو قاوەخانەیەدا جێگیر بین کە کورسیەک لەسووچێکیدا چاوەڕوانی منە. سووچێک لەقاوەخانەیەکدا چاوەرێی ئەوەیە چیرۆکی هەموو لێبوک و سۆزانی و حەشیشەکێش و جازیست و خەوبینەرەکان بنوسمەوە..\nدەبێت دوای قاوە خواردنەوە ، لە سووچە تاریکەکاندا لەگەڵ سۆزانیە بەمیهرەکاندا بگرین، لەگەڵ لێبوکی ئازیزدا سەرەموقلات بدەین و هەڵقوونە بکەین، کە هیلاکیش بین لەژێر ڕیتمی نەرمی سێکسیفۆنی جازیستەکەدا گوێ لە شیعری ڕۆمانسی بگرین و بیر لەو پەنجەرەیە بکەینەوە کەڕۆژێک بەبەردەمیدا تێدەپەڕین…\nدەبێت لەهەموو شارێکدا، بۆمن قاوەخانەیەکی ئاوەها هەبێت،\nدەبێت قاوەخانویەکی ئاوەها، قاوەخانەیەکی تر هەبێت…\nئەڵمانیا – كه‌مپتن – سنووری سویسرا ٢٠٠٨\nتابلۆکان؛ هونەرمەندی ڕوانینگیر (ئیمپریشینست – انطباعی) فەڕەنسی هێنری لوتریک دولوزە ١٨٦٤ – ١٩٠١\nپاش گەیشتنی عاباکەی شەو\n27/04/2022 2 min read9\nدرزێک کەوتۆتە بەلەمەکەم\n01/04/2022 2 min read19\nبیر لەجەنگێک دەکەمەوە، تاکە کوژراوی من بم….\n17/02/2022 2 min read4\nکە خەون دەبێتە وێنە،کە خەون دەبێتە شیعر\n08/02/2022 63 min read3\nزەماوەندی هەورە بابردووەکان\n08/02/2022 7 min read0


کورد هەموو هێلکەکانی ناخاتە یەک سەبەتەوە! - تۆڕی میدیایی خەڵک\nخانمە هونەرمەند هانی موجتەهیدی نوێترین بەرهەمی خۆی بەناوی تەنیایی بڵاوکردەوە. بەرهەمە نوێکەی هانی هانی موجتەهیدی لە كەناڵی یوتیوبی خۆی نوێترین بەرهەمی هونەری خۆی بڵاوكردەوە كە گۆرانییەكە بەناوی "تەنیایی"، بە ڤێرژنی لایڤ. گۆرانی تەنیایی لە تێكستی ئەحمەد محەمەدە، كاری میكس و ماستەرینگی لەلایەن كۆنستانتن كارستنس بۆ كراوە، لە دەرهێنانی سەید محەمەدییە. كۆتا بەرهەمی هانی كە بە تەنها بڵاویكردەوە گۆرانییەك بو بەناوی سكاڵا، كە لە نۆڤەمبەری 2019 بڵاویكردەوە و گوێگرێكی زۆری هەبو. هانی لە دایک بوی شاری سنەی ڕۆژهەڵاتی کوردستانە، زیاتر لە 20 ساڵە سەرقاڵی کاری هونەریە، یەکەم ئەلبومی لە ساڵی 2009 بڵاوکردەوە بە ناوی ساندرێلا، بە ستایلی ئەلتەرناتیڤ کاردەکات، چەندین بەرهەمی هونەری هەیە.\nکورد هەموو هێلکەکانی ناخاتە یەک سەبەتەوە!\n٭ کـــارۆخ خـــۆشناو\nئەم ناونیشانەی سەرەوە مانای (دیبلۆماسیەتی هاوسەنگ) دەگەیەنێت، کە بریتیە لە ستراتیژەیەتی باڵانس ڕاگرتن لە نێوان کۆمەڵێک ووڵات و لایەنی یار و نەیاردا، ئەم ستراتیژیەتە لەلایەن بەشێک لە ووڵاتە پێشکەوتووەکانی جیهان لەسەر بنەمای (بەرژەوەندی هاوبەش) پیادە دەکرێت، هەرێمی کوردستانیش لە ئێستادا هەوڵدەدات هەمان ستراتیژیەت جێ جێبەجێ بکات، بەو مانایەی کورد هەوڵدەدات هەموو هێلکەکانی نەخاتە یەک سەبەتەوە، بەڵکو دەیەوێت دابەشیان بکات بە سەر چەند سەبەتەیەک، ئەمەش ڕێگا ڕاستەکەیە، چونکە لە ڕابردوودا کورد چەند جارێک هەموو هێلکەکانی خستۆتە یەک سەبەتەوە، بەم هۆیەوە ڕووبەڕووی شکستی گەورە بۆتەوە، بۆیە گرتنەبەری ستراتیژی (دیبلۆماسیەتی هاوسەنگ) لەسەر بنەمای (بەرژەوەندی هاوبەش) لە قۆناغەکانی ئێستا و داهاتوشدا باشترین ستراتیژیەتە بۆ پارستن و بەرەوپێشچوونی قەوارەی هەرێمی کوردستان.\nلەم چوارچێوەیەدا خاڵێکی گرنگ لە یاسای بووجەدا، ئەوەیە نەک تەنها کورد هەموو هێلکەکانی نەخستە سەبەتەی بەغداوە، بەڵکو ئەم یاسایە بە شێوەیەکی فەرمی دانی نا بە دەسەڵات و سەروەری هەرێمی بەسەر سێکتەری نەوت و گازدا، بۆیە چاوەڕوان دەکرێت داهاتووی هەرێمی کوردستان گەش و ڕووناک بێت، چونکە هەرێمی کوردستان لەسەر (نەخشەی وزەی جیهان) گرنگییەکی تایبەتی هەیە، ئەویش لەبەر ئەوەی کوردستان خاوەنی نزیکەی (45) ملیار بەرمیل نەوتی یەدەگ و (5.66) ترلیۆن مەتر سێجا یەدەگی گازی سروشتییە، لەلایەکی تریشەوە، هەرێمی کوردستان و هێزی پێشمەرگە بوونەتە گەرەنتی بۆ پاراستنی ناوچه‌كه لە هەڕەشە و مەترسییەکانی تیرۆریستان.\nبۆ پیادەکردنی زیاتری (دیبلۆماسیەتی هاوسەنگ) دەکریت هەرێمی کوردستان سود لە ئەزموونی دوو وڵات وەربگرێت، ئەوانیش هەریەکە لە ووڵاتانی (سویسڕا و سەڵتەنەی عومان)ە چونکە ئەم دوو وڵاتە توانیویانە باڵانسێکی باش لە نێوان وڵاتانی یار و نەیاردا ڕابگرن، بۆیە دەکرێت هەرێمی کوردستانیش هەوڵبدات ڕێچکەی ئەم دوو ووڵاتە بگرێت، ئەگەرچی هەرێمی کوردستان ئەکتەرێکی نادەوڵەتیە و زەمینەسازیەکی هاوشێوەی ئەم دوو وڵاتەی نیە، بەڵام لەگەڵ ئەوەشدا دەبینین نزیکەی (41) کۆنسوڵگەری و نوێنەرایەتی وڵاتانی جۆراوجۆر لە هەولێری پایتەختدا بوونیان هەیە و هەروەها (14) نوێنەراتی هەرێمی کوردستانیش لە کۆمەڵێک وڵاتاتی جیهاندا کراونەتەوە.\nلەکۆتاییدا پێموایە چەندە گرنگە هەرێمی کوردستان ستراتیژی (دیبلۆماسیەتی هاوسەنگ) پەیڕەو بکات و هێلکەکانی دابەش بکاتە سەر سەبەتەی چەند وڵاتێکی ناوچەکە و جیهان، دوو ئەوەندەش گرنگە کورد ناوماڵی خۆی ڕێک بخاتەوە و دیدگایەکی هاوبەش دروست بکات تاکو بتوانێت لە ئاست (هەستیاری قۆناغەکە و گۆڕانکاریەکانی ناوچەکە)دا بێت و سود لە دەرفەتەکان وەربگرێت و ڕووبەڕووی هەڕەشەکان بێتەوە.\n*(سەرۆکی ئینستیتۆی توێژینەوەی ئەمریکی-کوردی)\nفازل نەبی؛ مانگانە نزیكەی ٧٠ تا ٩٠ ملیار دینار پارە لەبەغداوە بۆ هەرێم دێت\nكەشناسی هەرێم؛ ڕاگەیەنراوێكی بڵاوكردەوە\nئه‌رشیفه‌کان مانگێک دیاری بکه نیسان 2021 (584) ئازار 2021 (1663) شوبات 2021 (1621) كانونی دووه‌م 2021 (907) كانونی یه‌كه‌م 2020 (62)


ھەرمێ (بە ئینگلیزی: Pear) میوەیەکی وەرزی ھاوینەیە و دەوڵەمەندە بە ڤیتامینەکانی A،E،C ھەروەھا کانزای دیکەی وەک، کالسیۆم، ئاسن، مانیزیۆم.. ھتد ئەو مادە فسفۆرەی کە لە ھەرمێدا ھەیە ھاوسەنگی دەمارەکان رادەگرێ و دەبێتە ھۆی ئارامبەخشین بەدەمارەکان. ئەو میوەیە یارمەتی راکێشانی مادەی کالسیۆم دەدات، ھەروەھا نەخۆشی نەرم بوونی ئێسک بەتایبەتی لە ئافرەتاندا کەم دەکاتەوە و بۆ کۆ ئەندامی ھەرس کردن زۆر بەسوودە.\nسوود و پێکھاتەکاندەستکاری\nھەرمێ، ھرمی، گرسک، کارچک، کارچین، کەرەگێژ ناوەکانی دیکەی ئەم میوەیەیە. کرۆسک کە توێکڵی رەقەو مەیلەو تاڵە و گڕک ئەمەش جۆرێکی چیاییەو شێوە خڕە توێکڵ رەقە، تامی مەیلەو ترشە.\nوەرگیراو لە «https://ckb.wikipedia.org/w/index.php?title=ھەرمێ&oldid=717232»\nدواجار لە ١٢:٥٤ی ١٥ی ئەیلوولی ٢٠٢٠ دەستکاری کراوە\nئەم پەڕەیە دواجار لە ١٢:٥٤ی ١٥ی ئەیلوولی ٢٠٢٠ نوێ کراوەتەوە.


“ناسا” زەوینشینان ئامادە دەکا بۆ ئاشنایەتیی لەگەڵ بوونەوەرکانی فەزا.. فازیل شەوڕۆ – Dengekan\nbyFazil Sawro\tJanuary 4, 2022\tGeneral\nرۆژی دووشەمە (٣ ی ینایر)، چاودێرانی تەلەسکۆپی جیمیس وێب، دەستیان لەسەر دڵیان بوو، کە خەریکی لێکبەستنی چارۆگەیەکی مەزنی ئەو تەلەسکۆپە بوون کە تیشکی پڕشەنگداری بێ ئەندازەی خۆری دەگرێتەوە، ئەو چارۆگەیە، وەک زرێپۆشێکی پێنج چینە، بە قەد یاریگایەکی تۆپی تێنس دەبێ. تێچووی ئەو تەلەسکۆپە تاکو ئێستا (١٠) ملیار دۆلارە و زانایانی هەموو جیهان، شەو و ڕۆژ چاویان لەسەرە و زۆر ئومێدیان پێیە کە زانیاریی کەشفنەکراوەی ئەو فەزاییە فراوانەیان بۆ وەدەست بێنێ، کە تاوەکو ئێستا لێڵ و نادیار و بزرن.\nلەدەرەوەی ژووری تاقیگە و چاودێری، کۆمەڵێک لە زانایانی (ناسا ـ ئاژانسی ئەمەریکی فەزا)، خەریکی داڕشتنی نەخشە و پلانن بۆ ئامادەکردنی سەرنشینانی ئەم زەوییە، بۆ یەکترناسین و ئاشنا بوون بە بوونەوەرەکانی دیکە، کە ڕەنگە لەو گەردوونە بێسنوورەدا، بە شێوەیەک لە شێوەکان هەبن. ئێستا، بە کردار، بۆ یەکەمین جاری(ناسا) خەریکی هەڵبژاردنی لێژنەیەکە لە پیاوانی ئاییینی، لە قەشە و ماڵم و مەلا، ژمارەکەیان (٢٤) کەسە، بەمەبەستی خۆ ئامادەکردنی خۆیان بۆ ئەو ڕۆژەی کە هەواڵی دۆزینەوەی یان پەیوەندی کردن بە بووەنەوەرەکانی فەزا دەکرێت.\nکاڕڵ بیلشر، سەرۆکی پێشووی پەیمانگەی زانستیی بوونەوەرەکانی فەلەک، کە سەر بە (ناسا)یە ئەوەی ڕوونکردووەتەوە کە چەند زانایەکی ئایینی لەو دەزگایە دامەزرێنراون بۆ لێکۆڵینەوە سەرنجدان لە ئاکامی ئەو زانست و تەکنەلۆژیایەی لە سەدەی بیست و یەکمدا بەردجەستە دەبێ و کۆمەڵێک پرسیاری نەکراو، ڕەنگبێ بورووژێنێ . ئەو دەڵێ:”ئایین سەدان و هەزاران ساڵە لە نێو دڵ و دەروون و هزری خەڵکدا چەکەرەی کردووە، پایە و مەقام و ڕیزی خۆیان هەیە، دەبێ بزانیین کاردانەو و پەچەکرداری ئەو خەڵکە باوەڕدارە، چی دەبێ، وە چۆنیان ئامادە بکەین بۆ ئەو هەواڵە، گەر ڕۆژێ پەیوەندی بە بوونەوەرانی دەرەوەی ئاسمانی خۆمان کرا.” ئەو زانایە دەڵێ:’ نابێ، هەروا بیر بکەینەوە، کە ژیان، تەنها لەسەر زەوی هەیە. ئێمە دەزانین پتر لە (١٠٠)ملیار گەلە ئەستێرە لەو فەزایە بۆنی هەیە، لە هەر گەلەئەستێرەیەکێشدا پتر لە (١٠٠) ملیار هەسارە بوونیان هەیە.”\nیەکێک لە زاناکانی (ناسا) دەڵێ،” بەدووری نازانم، لە ساڵی ٢٠١٨، بوونەوەری بێگانە سەردانی زەویان کردبێ و ئێمە پێشمان نەزانی بێ، نابێ ئەوە بە خەون خەیاڵ و لێکبدرێتەوە و ڕاڤە بکرێ.”\nهەرچی سیلفانۆ کۆلۆمبانۆیە ـ کە ئەویش زانایەکی (ناسا)یە دەڵێ:”هەڵەیە، گەر ئێمە وا بهێنینە بەرچاوی خۆمان، کە ئەو بوونەوەرانەی فەزا، مەخلوقێکی وەک ئێمەن و گۆشت و ئیسقان هەیە ڕەنگیان وایە و وایە…! ئەوانە هەموو بۆچوونن، ڕەنگ بێ بوونەوەری زۆر بچووک بچووکی لەڕادەبەدەر زیرەک بن.”\nزانایان، هەموو ساڵێک، لێکۆلینەوە دەخەنە بەردەم زانایانی (ناسا) و دەڵێن، دەنگ و ژاوەژاو وسەدای بوونەوەرانی دیکەی دەرەوی ئاسمانی خۆمانیان وەرگرتوەوو بیستووە، بەڵام هیچیان بە شێوەیەکی زانستی پشت ڕاست نەکراەونەتەوە. ئەوەشمان لەبیر نەچی، زانایان دەڵێن تەلەسکۆپی (تشایم) لە کەنەدا، دەنگی هاتوو لە دەرەوەی ئاسمانی ئێمە تۆمار کردووە، یەکەمین پەخشی ڕادیویی کە زەوی وەریگرتبێ فریکۆنسییەکەی (٧٠٠) مێگاهرتز بووە.\nئەو لێژنەیەی (ناسا) لە پیاوانی ئایینی پێکیهێناوە، ناونراوە (gadgets)، هەرچی زانکۆی (CTI) لە ئەمەریکا دەڵێ” دەمێکە (ناسا) چەندان پیاوی ئایینی لە دەزگای لێکۆڵینەوە دامەزراندوە لە ئێستاشدا، وا دوو کەشتی گەڕۆک بەدەوری مەرخ دەسووڕێنە و چەندا ئامێری هەستەوەریی (ناسا) بە دزی و بە ئاشکرا هەر خەریکی پشکنینەوەی فەزان و ئیمڕۆش هیوا و خەونی گەورەی (ناسا) و جیهان تەلسکۆپی جیمیس وێبە، کە تاکو ئێستا بە گوێرەی نەخشەی داندراو، وەکو سەعات بە جوانی کاری خۆی دەکات. ئاژانسی ئەمەرکی فەزا، خەڵاتی (یەک ملیون بۆ ١٠٠) هەزار ملیۆن دۆلاری داناوە بۆ هەر کەسێ زانستییانە وەڵامی ئەو پرسیارانە بداتەوە؛” ژیان چییە؟ ئایا بوونەوەر دی لە فەزادا هەنە؟ چۆنن؟\nتاوەکو ئێستا، ناو و ناسنامەی ئەو (٢٤) پیاوەی ئایینیە لە قەشە و مالم و مەلا، ئاشکرا نەکراوەن کە لە دەزگای (ناسا) دامەزراون، بەڵام زانراوە کە قەشەی ئینگلیزییان تێدایە.\nفازیل شەوڕۆ ــ دوبلن\nPrevious خانمێکی چاونەترسی کۆماریەکان: لیز چەینی.. ئاوات ئەسعەدی\nNext چه‌ند شیعرێك له شاعیری عێراقی ( قاسم سعوودی)ـه‌وه.. و: نه‌ژاد عزیز سورمێ


ڕاپۆرتێک لە کاروچالاکی تێکۆشەرانی حیزبی دیموکراتی کوردستان لە وڵات?\nناوەندی هەواڵ- ئەمریکا: لەچوارچێوەی بەرنامەی ساڵی ٢٠١٢ ی، کۆمیتەی دەرەوەی وڵات دا، بۆ تێکۆشانی پتر لە ئەمریکا و گرینگی دانی زیاتر لەجاران بۆ هەڵسووڕان لەو وڵاتە و هەوڵدان بۆ چارەسەری گیروگرفتەکان، ریزە کۆبوونەوەیەک لەگەڵ ئەندامانی حیزب و کۆمیتەی حدک، لە واشینگتۆن دی سی ئامریکا، ئەنجام درا.\nلەبڕگەیەکی ئەو کۆبوونەوانەدا، ڕۆژی شەممە ڕێکەوتی ٩ ی جون ی ٢٠١٢، بە بەشداری بەڕێزان: حەسەن قادرزادە – ئەندامی دەفتەری سیاسی و حەسەن حاتەمی – ئەندامی ڕێبەری- و زۆربەی ئەندامانی حیزب و کۆمیتەی حیزب لە واشینگتۆن، بەڕێوەچوو.\nلەو کۆبوونەوەیە دا، باسی گرینگترین ڕووداوەکانی کوردستان، ئێران، ڕۆژهەڵاتی نێوڕاست و تاڕادەیەک جیهانیش کرا. ئەگەری ئاڵوگۆڕەکان و ڕۆڵی کورد و حدک پتر تیشکی خرایە سەر. دواتر باسی دەسپێکی قوناخی نوێی نێوان دێموکراتەکان لەبەرەبەری کۆنگرەی ١٥ ی حدکا دا و گیروگرفتەکان کران و ڕێگا چارەی گونجاوی بەکردەوە، پێشنیار کران.\nهەروەها لە ڕۆژی یەک شەممە ڕێکەوتی ١٠ ی جون ی ٢٠١٢، چاوپێکەوتنێک لە دەفتەری نوێنەرایەتیی یەکیەتیی نیشتیمانی کوردستان لە واشینگتۆن ئەنجام درا. لەو دانیشتنە دا کە هەئیەتی حیزب بە سەرپەرستی بەڕێز حەسەن قادر زادە و ژمارەیەک لە ئەندامانی کۆمیتەی حیزب بەشدار بوون، ڕووداوەکانی هەموو بەشەکانی کوردستان و گرینگییەکانیان، مەسەلەی کێشەکان لە عیراق و کاردانەوەیان و دەوری کاریگەری کوردەکان و ئەگەری ئاڵوگۆڕەکان باسیان کرا. پاراستنی ئەزموونی باشووری کوردستان، یەکریزی نێوماڵی کورد، تەبایی و ئاشتی و هاوهەڵویستی لە چوارچێوەی بەرژەوەندی نەتەوەیی دا و بەستنی کۆنفڕانسێک بە بەشداری حیزب و ڕێکخراوە سیاسیی و کەسایەتییەکان ی کورد لەهەر چواربەشی کوردستان، بە پێوستییەکانی هەنووکەیی دانران.\nلەو دیدارە دا کە پتر لە دوو سەعاتی خایاند، جەخت لەسەر بەردوامی پێوەندییەکان و هاوکاری نێوان ی. ن. ک. و حدک کرا. هەیئەتی بەشداری، ی ن ک، بریتی بوون لە: دکتور سەروەر حەوێز لێپرسراوی کۆمیتەی ی. ن. ک. لە ئەمریکا، عەبدولڕەحمان حەسەن – کارگێڕی کۆمتیە و سامی ساڵەیی نوێنەری ی. ن. ک. لە واشینتۆن.\nپاشان ئێوارەی ڕۆژی ١٠ ی جون(هەمان ڕۆژ)، بەشداری لە شەوئاهەنگێکی یادی ٣٧ ساڵەی دامەزرانی ی. ن. ک. لە دەرووبەری واشینگتون کرا. لە ڕێوڕەسمی ئەو یادە دا، ئەندامانی حیزب و بنەماڵەکانیان زۆر چالاکانە بەشدار بوون. لەوبۆنەیەش دا کە بەرپرسانی پارتی دێموکڕاتی کوردستان، پارتی ئاشتی و ئازادی باکووری کوردستان و لە ڕۆژهەڵاتیش حدکا و کومەڵەی زەحمەتیكشانی کوردستان بەشداربوون، هەیئەتێکی حیزب سەردانی هەموو لایەکی کرد و بە گەرمی پێشوازیان لێکرا.\nوێنەکانی ئەو چالاکییانە لێرەوە ببینە\nبگه‌رێوه|ئەم بابەتە 4378 جار بینراوە| بینێره| چاپ


له‌لایه‌ن: - مونا ڕزگار - به‌روار: 2021-07-08-15:24:00 - کۆدی بابەت: 5793\nکێشەکانی خەوی منداڵ\nخەو ڕۆڵێکی گرنگی هەیە بۆ گەشەی منداڵ و کۆنتڕۆڵکردنی برسییەتی منداڵەکە، و یارمەتی جێگیری کێشی منداڵەکە دەدات.\nمنداڵەکەت فێر بکە کە بە ڕۆژ و شەودا بخەوێت، بەڵام ئەمە لۆژیکی نییە کە بتەوێت منداڵەکەت تەواوی شەوەکە بخەوێت، زۆر ئاساییە کە منداڵ بە شەودا لە خەو هەستێت چونکە تەنانەت ئەوانەشی کە تەمەنیان گەورەیە بۆیان ڕوودەدات کە بە شەودا خەبەریان ببێتەوە.\nئەرکی دایک و باوک\nدایک و باوک دەبێت سەرنج بخەنە سەر خەوی منداڵەکە چونکە بڕی ئەو کاتژمێرانەی کە منداڵەکە دەخەوێت کاریگەری هەیە لەسەر سەلامەتی منداڵەکە و یەک کاتژمێر کەمتر بخەوێت کاریگەری هەیە لەسەر کاری مێشک و گەشەی منداڵەکە، کەواتە ئاگاداری کاتی خەو و هەستان لە خەوی منداڵەکەت بە.\nکاتی بێداریش کاریگەری زۆری هەیە لەسەر ڕەفتاری منداڵەکە و کاتی بێداری منداڵ زۆر کەمە و وردە وردە لەگەڵ گەورەبوونی تەمەنی منداڵەکەدا ئەم کاتەش زیاد دەکات و خەوی کەم دەبێتەوە، منداڵ بە درێژایی ڕۆژەکە ١٧ کاتژمێر دەخەون.\nشێوازی خەوی منداڵ\nکاتێک لە منداڵدانی دایکیدایە\nکاتێک لە منداڵدانی دایکیدایە منداڵەکە، زۆرینەی کاتەکانی بە خەو بەسەر دەبات، کاتێک لە خەو هەڵدەستێت گوێی لە دەنگ و لێدانی دڵی دایکیەتی و دواتر دەخەوێتەوە.\nکاتێک لەدایک دەبێت\nمنداڵی تازە لەدایکبوو، لە خەو هەڵدەستن، دەگرین و شیر دەخۆن و دووبارە دەخەونەوە، بەم شێوەیە بەردەوامە، منداڵ کاتێک شیری دایکی دەخوات، نزیکەی ٢٠ خولەک درێژە دەکێشێت، تاکوو شیرەکە هەرس ببێت، بەڵام ئەگەر شیری وشک بخوات نزیکی ٢ کاتژمێری دەوێت تاکوو هەرس ببێت.\nڕێکخستنی خەوی منداڵ\nلە دوو مانگی سەرەتای تەمەنی منداڵەکەدا، خەوی پێ خۆشە، بەڵام دوای سێ بۆ چوار مانگی خەوی منداڵەکە کەمتر دەبێتەوە، بە درێژایی شەویش چەند جارێک لە خەو هەڵدەستێت، زۆرێک لە دایکان خۆیان بە هۆکاری ئەوە دەزانن کە منداڵەکەیان شەوان هەڵدەستێت و ناخەوێت، خۆیان سەرزەنشت دەکەن، بەڵام زۆرینەی منداڵان بە شەودا ئاوان و ئەمە شتێکی ئاساییە.\nلە هەشت مانگیدا خەوی منداڵ دەچێتە قۆناغێکی نوێ و لە سێ ساڵیدا وەک کەسانی گەورە دەخەوێت، بەڵام لە پێنج ساڵی بۆ شەش ساڵیدا منداڵ دووبارە کێشەی خەوی بۆ دروست دەبێتەوە لە شەودا.\nمنداڵ لە شەو و ڕۆژێکدا پێوستی بە چەند کاتژمێر خەو هەیە؟\nبڕی خەوتنی منداڵەکە پەیوەندی هەیە بە تەمەنی منداڵەکەوە، منداڵی یەک ساڵ پێویستی بە ١١ تا ١٤ کاتژمێر هەیە بۆ خەو لە ڕۆژێکدا، لە منداڵی سێ بۆ چوار ساڵدا ئەم بڕە کەم دەکات ١١ بۆ ١٣ کاتژمێر دەخەون، منداڵی شەش تا سیانزە ساڵ دەبێت ڕۆژانە ٩ بۆ ١١ کاتژمێر بخەون، ٨ بۆ ١٠ کاتژمێر خەو بۆ نەوجەوانان پێویستە لە شەو ڕۆژێکدا.\nخەوی ڕۆژانەی منداڵ دەبێت چەند کاتژمێر بێت؟\nخەوی ڕۆژی منداڵ پەیوەندی هەیە بە خەوی شەوەوە، ئەگەر منداڵێکی یەک ساڵ کە شەو و ڕۆژەکە پێویستی بە ١٤ کاتژمێر خەو هەیە، ئەگەر خەوی شەوی ٨ کاتژمێر بێت ئەوا پێویستە ئەو چەند کاتژمێرەی تر لە ڕۆژدا بخەوێت، منداڵ کە گەیشتە تەمەنی پێنج ساڵی خەوی ڕۆژی نامێنێت و دەوەستێت، بۆیە پێویستە ئەو منداڵانە شەو زوو بخەون تاکوو خەوێکی زۆریان هەبێت.\nدایکان چۆن منداڵ بخەوێنن بە شەودا؟\nبهێڵن منداڵەکە بگری\nکاتێک منداڵ خەوی دێت بهێڵن بگری و گریانی زۆر هیلاکی دەکات و زوو خەوی لێ دەکەوێت، دەبێت خۆت بڕیار بدەیت ئایا ئەم ڕێگایە گونجاوە بۆ منداڵەکەت یان نا چونکە تۆ دەزانیت ڕەفتاری چۆنە.\nهەندێک جار وەڵامی مەدەرەوە\nکاتێک منداڵ دەگری و خێرا دەچیت لە باوەشی دەکەیت، دەزانێت کە بۆ هەر کارێکی کاردانەوەیەکت دەبێت، بۆیە کاتێک شەوان هەڵدەستێت و دەگری دەیەوێت تۆ بێیت و لە باوەشی بگریت، بۆیە خێرا ئەم کارە مەکە و بهێڵە کەمێک تێبپەڕێت تاکوو خۆی بخەوێتەوە، هەڵبەتە ئەمە لە کاتێکدا کە دڵنیابیت گریانەکەی بە هۆی برسییەتی و خۆپیسکردنییەوە نییە.\nچەند ڕێگایەک کە منداڵەکەت ئارام دەکاتەوە و زوو خەوی لێ دەکەوێت\nپێش خەوتن منداڵەکەت بشۆ\nکاتێک منداڵەکە لە جێ مەهێڵە یاری بەکاربهێنێت.\nئەگەر منداڵەکەت تەمەنی لە سەرو دوو ساڵەوەیە، کاتژمێرێک پێش خەوتنی تەلەفزیۆن و تابلێتەکەی بکوژێنەرەوە.\nئەگەر منداڵەکە لە تاریکی دەترسێت، ئەوا گڵۆپێکی کەم ڕووناکی ئیش پێ بکە.\nدوورکەوە لە بەکارهێنانی توندوتیژی دژی منداڵ بۆ خەواندنی.\nئەگەر فێرت کردووە، چیرۆکی بۆ بخوێنەوە یاخود گۆرانی بۆ لێبدە و یاخود خۆت لایلایەی بۆ بکە.\nبابه‌ته په‌یوه‌ندیداره‌كان به : کێشەی خراپی خەوی منداڵ و چارەسەری


NRT TV | خۆرھەڵاتی ناوەڕاست | بومەلەرزە چەند شارێکی ئێرانی هەژاند\n15984 جار خوێندراوەتەوە\nبوومەلەرزە چەند شارێکی ئێرانی هەژاند و بەرەبەیانی ئەمڕۆش بومەلەرزەیەک لە باکورى خۆرئاواى ئێرانى دا، بەو هۆیەشەوە ٥ کەس گیانیان لەدەستدا و ١٢٠ کەسی دیکەش بریندار بوون.\nمیدیاکانی ناوخۆی ئێران بڵاوییان کردەوە، ئەمڕۆ هەینى ٨ى تشرینى دووەم، بومەلەرزەیەک بە گوڕى ٥.٦ پلە بە پێوەری ڕێختەر باکوورى خۆرئاواى ئێرانى هەژاند، سەرەڕای ئەوەی ئاماری ورد بڵاونەکراوەتەوە لەو بارەیەوە بەڵام بە پێی ئامارە سەرەتاییەکان تا ئێستا ٥ کەس گیانیان لەدەستداوە و ١٢٠ى دیکەش بریندارن.\nلەلایەکى دیکەشەوە سەنتەرى ڕوانگەى بومەلەرزەى سەر بە دەزگاى جیۆفیزیایى زانکۆى تاران ڕایگەیاند، لە درەنگانێکى شەوى دوێنىێ پێنجشەممە، بومەلەرزەیەک بە گوڕى ٤.٢ بە پێوەرى ڕیختەر ناوچەى روەیداى سەر بە پارێزگاى هورمزکان ى لە خواروى ئێران هەژاندووە.\nسەنتەرەکە ئەوەشى خستۆتەڕوو بومەلەرزەکەى هورمزکان بە قوڵایى ٨ کیلۆمەتر لەسەر ڕووى زەوى ڕوویداوە.\nوڵاتى ئێران بەهۆى هەڵکەوتە جوگرافیاییەکەیەوە ساڵانە بومەلەرزەى بەهێز و مامناوەند تێیدا ڕوودەدات، هەر لە ساڵى ٢٠٠٣ بومەلەرزەیەک بە گوڕى ٦.٦ شارى بام ى مێژوویى لەو وڵاتە هەژاند، بەهۆیەوە زیاتر لە ٢٦ هەزار کەس گیانیانلەدەستدا.


بەزاندن یان بێبهاکرن – Malame\nبەزاندن یان بێبهاکرن\n3 ته‌مموز، 2020\n195 ئێك خوله‌ك\nهەرێما کوردستانێ دەستکەفتەکێ سالێن نوتا بوو، د دەمەکی دا هاتە هەبوونێ دەما کاودان د گونجای، سوڤیەت نەما و دیوارێ بەرلینێ هەرفی و بەعسا پشتی گرتنا کووێتێ نەزانی چاوا رەڤین.\nکاودان د نازک بین و سەربوورا ڕێڤەبرنێ ل نیک سەرکرداتیا کوردی نەبوو، ب هزرا شورەشگێری هاتنە سەر کورسیکا ڕێڤەبەریێ و بلەز کەفتنە جانێ ئێک.\nهەرێما ئاسێ یا کو دیر ژ دەریا و ئاڤێ و دورپێچکری ب داگیرکەران کەفتە ژێر هەرەشە و فشارێن تورکیا و ئیرانێ، دەست پێکێ ئەم ب فیتکا وان کەفتینە جانێ براینیێ و پاشان ئەو ب بەهانا پارتێن کوردی یێن دژبەری خۆ و هەر سال ب ناڤەکی و بەهانەکێ کەفتنە ناڤ ئاخا کوردستانێ.\nناهێتە ماندەل کرن کو هێزا چەکداری یا پەکەکێ و هەر دوو بالێن حزبا دیموکراتا کورستانا ئیرانێ و کۆمەڵا شورەشگێران ل سەر ئاخا هەرێما باشوور هەنە و هند ژ وان کارێ سیاسی و هند ژی یێ لەشکری دکەن لێ هەر کارەکێ لەشکری یێ ڤان پارتان ل دەرڤەی ئیرادا هەرێما کوردستانێ یە و کۆنتروڵکرنا وان د شیانا هێزێن لەشکرێ کوردستانێ دا نینە.\nد ڤان ۲۹ ساڵێن بوری دا مل ب ملێ گەندەلیا بەرپرسین باشوور، لەشکرێ ڤان هەر دوو وەڵاتان ژی چ ب زەمینی بیت یان ئەسمانی سەروەریا ئاخا هەرێما کوردستانێ بن پێ کریە، جەبار یاوەر ئەمیندارێ هێزێن پێشمەرگە د دیماهی داخۆیانی دا دبێژیت: د پێنج مەهێن ئێکێ یێن ساڵا ۲۰۲۰ دا ۱۳۷ جارا عەرد و ئەسمانێ کوردستانێ هاتیە بەزاندن.\nئەگەر باش لنینە بشێت کارەکی بکەت و حکومەتا عیراقا فیدرال ژی هەم د شیان دا نینە ڤان بن پێکرنا ل سەر ئاخا خۆ یا فیدرال ڕاوەستینیت و د لایەکێ دیتر دا ژی ناخازیت ڕاوەستینیت چونکی ب ڤان فشاران دێ هەرێم هەرا بچیک بیت.\nلەورا ئەوا ئەڤڕۆ ل سەر ئەسمان و ئاخا ڤێ هژمارا سەری بنێرین دێ خۆیا بیت کو چ تشتەک ب ناڤێ هەرێما کوردستانێ نینە دا چ هێزەک رێزێ ژ سەروەریا وێ بگریت و د ئاست ڕاوەستاندن و نەهێڵانا ڤان بن پێکرنان ژی حکومەتا هەرێمێ د وی پێگەهی دا.


NRT TV | تەکنەلۆژیا | کۆمپانیای هواوی بڕی زیانەکانی خۆی ئاشکرا کرد\n(ڕەن چینگ ڤی) سەرۆکی جێبەجێکاری کۆمپانیای هواوی ڕایگەیاند، "لەو بڕوایەدا نەبووین کە سوربوونی ویلایەتە یەکگرتووەکانی ئەمریکا بۆ هێرشکردنە سەر هواوی ئەوەندە کاریگەر و بەهێز دەبێت، بەو هۆیەشەوە ڕێژەی فرۆشتنی بەرهەمەکانی کۆمپانیاکە لە دەرەوەی چین ٤٠% کەمیکردووە."\nئاماژەی بەوەش کردووە، هواوی چالاکییەکانی کەمدەکاتەوە و پێشبینییش دەکرێت داهاتی دوو ساڵی داهاتووی بگاتە ١٠٠ ملیار دۆلار، کە لە ساڵی ٢٠١٨دا بڕی داهاتی گەیشتووەتە ١٠٥ ملیار دۆلار، لەکاتێکدا پێشبینیی دەکرد ساڵی ٢٠١٩ بڕی قازانجی بگاتە ١٢٥ ملیار دۆلار.\nئەوەش لەکاتێکدایە، پێشتر ئاژانسی هەواڵیی "بلومبێرگ" تایبەت بە بواری ئابوری ڕایگەیاندبوو، کۆمپانیای هواوی لە ئامادەسازیدایە بۆ هاتنەخوارەوەی ڕێژەی فرۆشی بەرهەمەکانی بە ڕێژەی ٤٠% بۆ ٦٠%.\nئاماژەی بەوەش کردووە، هواوی چەند بژاردەیەکی خستووەتە بەردەم خۆی، کە یەکێکیان کشاندنەوەی نوێترین مۆبایلی زیرەکی خۆیەتی لە جۆری (ئۆنە٢٠).\nئەوەش لەکاتێکدایە، حکومەتی ئەمریکا کۆمپانیای هواویی خستە لیستی ڕەشی بازرگانیی خۆیەوە، کە یەکێکە لە گەورەترین کۆمپانیای ئامێرەکانی پەیوەندیکردن لەمساڵدا، بە شێوەیەک ڕێگە دەگرێت لە هاوردەکارە ئەمریکییەکان هیچ گرێبەستێک لەگەڵ کۆمپانیای ناوبراودا ئیمزا بکەن، بەهانەی ئەوەشی گێڕاوەتەوە بۆ مەترسی لەسەر ئاسایشی نەتەوەیی ئەمریکا.


نووچە نێت | ڕاستگۆیی بێ لایەنی| ئه‌سیل نوجه‌یفى: دیدارى ئه‌ردۆغان زیانى به حه‌لبووسى و خه‌نجه‌ر گه‌یاند\nئه‌سیل نوجه‌یفى: دیدارى ئه‌ردۆغان زیانى به حه‌لبووسى و خه‌نجه‌ر گه‌یاند\nOctober 2021 06 - 13:38:33\nئه‌سیل نوجه‌یفى سه‌ركرده‌ى سوننه سه‌رنجى خۆى له‌سه‌ر دیدارى هەر یەکە لە محه‌مه‌د حه‌لبووسى سه‌رۆكى په‌رله‌مانى عێراق و خه‌میس خه‌نجه‌ر سه‌رۆكى هاوپه‌یمانى عه‌زم، له‌گه‌ڵ ره‌جه‌ب ته‌یب ئه‌ردۆغانى سه‌رۆكى توركیا ده‌دات و ده‌ڵێ، "به‌و دیداره زیانیان پێگه‌یشت"\nرۆژى دووشه‌ممه‌ى رابردوو ره‌جه‌ب ته‌یب ئه‌ردۆغانى سه‌رۆكى توركیا به جیا پێشوازى له محه‌مه‌د حه‌لبووسى سه‌رۆكى په‌رله‌مان و سه‌ركرده‌ى هاوپه‌یمانى ته‌قه‌دومى سوننى، خه‌میس خه‌نجه‌ر سه‌رۆكى هاوپه‌یمانى عه‌زمى سوننى كرد. دواى دیداره‌كه كۆمه‌ڵێك لێكدانه‌وه بۆ ئه‌م بابه‌ته كراوه.\nئه‌مڕۆ چوارشه‌ممه شه‌شى تشرینى یه‌كه‌م "ئۆكتۆبه‌ر" رۆژنامه‌ى شه‌رق ئه‌وسه‌ت راپۆرتێكى بڵاوكردووه‌ته‌وه له ناونیشانه‌كه‌ى هاتووه، "چه‌ند رۆژێك به‌ر له هه‌ڵبژاردن ئه‌ردۆغان ده‌چێته سه‌ر هێڵى هاوپه‌یمانییه‌كان له عێراق".\nئه‌وه‌ى جێى سه‌رنح بێت له راپۆرته‌كه بۆچوونی ئه‌سیل نوجه‌یفییه كه پێشتر پارێزگارى مووسڵ بووه و ته‌نانه‌ت ده‌گوترێت توركیا له بنكه سه‌ربازییه‌كه‌ى خۆى له به‌عشیقه مه‌شقى به هێزێكى نوجه‌یفى كردووه، به ناوى "پاسه‌وانانى نه‌ینه‌وا" ئه‌و سه‌ركرده سوننه‌یه وه‌ك سیاسه‌تمه‌دارێكى سه‌ربه‌خۆى سوننه قسه‌ى بۆ شه‌رق ئه‌وسه‌ت كردووه و به دوورى ده‌زانێ ئه‌ردۆغان بتوانێ ئه‌م دوو ركابه‌ره "حه‌لبووسى و خه‌نجه‌ر" له یه‌كتر نزیك بكاته‌وه.\nئه‌سیل نوجه‌یفى ده‌ڵێ، "ئه‌مه هه‌وڵێكى توركیه بۆ نزیككردنه‌وه‌ى بۆچوونى دوو لایه‌نى سوننه‌ى ناكۆك، كه ئێمه پێمانوایه هیچ سوودێكى نابێت، به تایبه‌تى له‌و كاته‌دا. چونكه هیچ لایه‌ك ئاماده نییه به‌ر له هه‌ڵبژاردن سازش بۆ لایه‌نه‌كه‌ى تر بكات".\nسه‌باره‌ت به‌وه‌ى ئه‌و دیداره‌ى هه‌ر یه‌كه له حه‌لبووسى و خه‌نجه‌ر له‌گه‌ڵ ئه‌ردۆغان ئه‌نجامیان داوه، ئه‌نجامى چى ده‌بێت؟ ئه‌سیل نوجه‌یفى ده‌ڵێ، "هیچ دیدارێكى ده‌ره‌وه له ناوخۆ په‌سه‌ندكراو نابێت، به‌گوێره‌ى زانیارییه‌كانى من سه‌ردانه‌كه هیچ شتێكى له ململانێى حه‌لبووسى و خه‌نجه‌ر نه‌گۆڕیوه، به‌ڵكو زیانى پێگه‌یاندوون".\nله‌كۆتایى قسه‌كانیشى ده‌ڵێ، "ته‌قه‌دوم و عه‌زم دواى راگه‌یاندنى ئه‌نجامه‌كان تووشى نائومێدى ده‌بن، به بڕواى من دواى هه‌ڵبژاردن قه‌واره‌یه‌كى نوێى سوننه ده‌رده‌كه‌وێت".\nسوننه‌كان تا ئێستا نه‌یانتوانیوه له لیستێكدا یه‌كگرتوو بن، ئێستا ركاربه‌رییه‌كى توند له‌نێوان هاوپه‌یمانى ته‌قه‌دوم كه حه‌لبووسى سه‌رۆكایه‌تى ده‌كات، له‌گه‌ڵ هاوپه‌یمانى عه‌زم به رابه‌رایه‌تى خه‌میس خه‌نجه‌ر هه‌یه.\nOctober 2021 06\nسه‌ركرده‌كانى سوننه كێبڕكێ له‌سه‌ر دیدارى ئه‌ردۆغان ده‌كه‌ن\nSeptember 2021 09\nئه‌ردۆغان له عێراق هه‌لێكى له ده‌ست دا


ژووری بازرگانیی ئامەد: ئەمساڵ ٣ ملیۆن زەویی كشتوكاڵی زیانی پێ گەیشتووە\nکارزان گلی 08/05/2021 - 09:37 ئابووری/كوردستان\nئەمساڵ وشكەساڵییەكی زۆر سەخت رووی لە باكووری كوردستان كردووە، بە جۆرێك بەراورد بە پار، رێژەی بارانبارین ٤٠٪ كەمی كردووە، هەروەها رێژەی ئەو ئاوەی ناگاتە بەروبوومە كشتوكاڵییەكان بەراورد بە پار، ٥٦٪ ە و هەموو بەرهەمە كشتوكاڵییەكانی باكووری كوردستانیش ٨٠٪ كاریگەریی خراپی لەسەر بووە و بەرهەم كەمی كردووە.\nلە ناوچەی سوور لە گوندی (دۆغوچەناكچی)، حەسەن ئۆزبەی كە جووتیارە و وشكەساڵی تووشی ئیفلاسبوونی كردووە، قسەی بۆ بەشی تورکیی ئاژانسی (BBC) كردووە و دەڵێت بەرهەمی گەنم و نیسك و جۆ، بەتەواوی لە زەوییەكەی ئێمەدا وشك بووە، هۆكارەكەشی نەبارینی بارانە.\nئەو دەڵێت: "٢٠ هەزار دۆنم زەویم هەیە و كشتوكاڵی لەسەر دەكەم، ئەمساڵ لە هەموو زەوییەكەدا زیانم پێ گەیشت و لەبەر وشكەساڵی هیچ بەرهەمێكم نەبووە".\nلە ئامەد، ٤٥ هەزار جووتیار هەیە، بە گوێرەی زانیارییەكان بەرهەمی جۆ و گەنم و نیسك لەو شارەدا بەتەواوی پەكی كەوتووە و وشک بوون.\nجووتیارانی باكووری كوردستان، كاتێك قسە بۆ میدیاكان دەكەن، دەڵێن ئێمە فەوتاین و بەرهەمەكەمان چووە ناو زبڵەوە، چونكە وشكەساڵی نەیهێشت سوود لە بەرهەمی زەوییەكانمان ببینین، بۆیە دەبێت بیر لە ساڵی داهاتوو بكەنەوە كە چی بەرنامەیەكیان هەبێت.\nحەمید كووشسەڵان جووتیارە لە گوندی تۆكلوجەی سەر بە شاری سیلڤانی باكووری كوردستان، قسەی بۆ (BBC) كردووە و، پێیوایە بەرهەمی ئەمساڵی گەنم و جۆیان بووە بە نیوە.\nئەو دەڵێت: "لە ناوچەكەی ئێمەدا ٧٥٠ دۆنم زەوی تەرخان كراوە بۆ چاندنی گەنم و جۆ و نیسك، بەڵام بەهۆی وشكەساڵی و نەگەیشتنی ئاو بەو زەوییانە، بەرهەمی ئەمساڵ نیوە كەم دەبێتەوە و تووشی زیانێكی گەورە دەبینەوە. لەو زەوییانەدا ئێمە تەنیا پشت بە ئاوی باران نابەستین، بەڵكوو لە بیرەكانەوە ئاو بۆ زەوییە كشتوكاڵییەكانمان دابین دەكەین، بەڵام ئەمە تەنیا بۆ ١٠٠ دۆنمە و ئەوانی تر پێویستیان بە ئاوی بارانە".\nژووری بازرگانیی ئامەد، لە بەیاننامەیەكدا بڵاوی كردووەتەوە، ئەمساڵ ٣ ملیۆن زەویی كشتوكاڵی بە هۆی وشكەساڵییەوە زیانیان پێ گەیشتووە و هیچ بەرهەمێكی كشتوكاڵیان نابێت".\nنیسك یەكێكە لەو بەرهەمانەی توركیا بە رێژەیەكی زۆر بەرهەمی دەهێنێت و رەوانەی دەرەوەی دەكات، هەروەها توركیا لە ریزبەندی چوارەم وڵاتدا دێت لە جیهاندا لە زۆری بەرهەمهێنانی نیسك و رەوانەكردنی بۆ وڵاتانی ئەورووپا.\n١٢.٩٪ تەواوی بەرهەمهێنانی نیسك لە توركیا كەوتووە ناوچەی باكووری كوردستان، بەڵام وشكەساڵی وای كردووە، بۆ ئەمساڵ بەرهەمی نیسك بە رێژەیەكی بەرچاو دابەزێت.\nدەزگای ئاماری توركیا بڵاوی كردووە، لە ٢٠٢٠دا ٣٢١ تەن نیسك لە توركیا بەرهەم هاتووە و بەم شێوەیە بەسەر شارەكانی باكووری كوردستان دابەش كراوە (ئامەد ١٠٣، روجا ٩١، مێردین ٤٠، باتمان ٢٧).\nهەروەها لە ٢٠١٩ دا، توركیا توانی ١٩ ملیۆن تەن گەنم بەرهەم بهێنێت و بەشێكی زۆریشی رەوانەی دەرەوەی توركیا كردووە.\nلە تەواوی توركیا ئامەد ٥٪ی بەرهەمی گەنم دابین دەكات، بەڵام ئەمساڵ ئەو رێژەیە بە شێوەیەكی بەرچاو دابەزیوە.\nشارەزایانی بواری كشتوكاڵ پێیانوایە ساڵی داهاتوو، توركیا زۆر بە ئەستەم دەتوانێت بەرهەمی پاقلە و نیسك و نۆك و فاسۆلیا و زۆر شتی تریش رەوانەی دەرەوەی توركیا بكات، چونكە وشكەساڵی وای كردووە، ئەو بەرهەمانە تەنیا بەشی ناوخۆی توركیا بكات نەك بیفرۆشێت، ئەمەش زیان لە ئابووریی توركیا دەدات.\nسەرۆكی ژووری كشتوكاڵی یەنیشەهیر لە ئامەد، قسەی بۆ (BBC) كردووە و، دەڵێت پێویستە بەپەلە حكوومەت وشكەساڵی لە باكووری كوردستان رابگەیەنێت، تا بتوانن ئامادەكاری بكەن بۆ ساڵی داهاتوو.\nسولەیمان ئیسكەندەرئۆغلۆ، سەرۆكی ژووری كشتوكاڵی یەنیشەهیر لە ئامەد دەڵێت: "بەرهەمی گەنم لە ئامەد، لە یەك ملیۆن تۆنەوە بۆ ٣٠٠ هەزار تەن دابەزیوە. زیانی بەرهەمی گەنم لە ئامەد ٨٠٪ دەبێت، ئەمەش كارەساتە بۆ جووتیار. پێویستە دەوڵەت بەپەلە هاوكاریی مادی بگەیەنێتە جووتیاران و باری وشكەساڵیش رابگەیەنێت، چونكە زیانی وشكەساڵی زۆر زۆرە".\nلە لایەكی ترەوە، سەرۆكی ژووری ئەندازیارانی كشتوكاڵی ئامەد، هۆشداری دەداتە حكوومەت، كە ئەم وشكەساڵییە و كەمیی بەرهەم لە باكووری كوردستان، كاریگەریی زۆر خراپی لەسەر خوانی هەموو خانەوادەیەكی توركیا دەبێت، چونكە كاتێك بەرهەم كەمە، نرخەكەی گران دەبێت".\nئەو دەڵێت: ”لە ٣ ملیۆن زەوی كشتوكاڵی لە ئامەد، ٨٠٪ی بە هۆی نەبوونی ئاو و نەبارینی بارانەوە زیانی پێ دەگات. لە ساڵی ١٩٧٨ەوە تاكوو ئێستا باكوور ئەو وشكەساڵییە سەختەی بە خۆیەوە نەبینیووە و لەو كاتەوە تاكوو ئێستا رێژەی باران بارین ١٤٪ كەمی كردووە".\nلە روحا یەك ملیۆن و ١٠٠ هەزار دۆنم زەوی تەرخان كراوە بۆ بەرهەمهێنانی نیسك، بەڵام لەو رێژەیە تەنیا٣٠٠ هەزار دۆنمی ئاوی پێ گەیشتووە و ئەوانی تر وشك بوون، بۆیە ئەمساڵ ٩٠٪ بەرهەمی نیسك لە روحا تووشی وشكبوون بووە.


وەزارەتی پەروەردە؛ ڤیدیۆی فێركاری قوتابخانەی ئەلیكترۆنی بڵاوكردەوە - تۆڕی میدیایی خەڵک\nوەزارەتی پەروەردەی حكومەتی هەرێم ڤیدیۆی فێركاری قوتابخانەی ئەلیكترۆنی تایبەت بە خوێندن بڵاوكردەوە، كە لەو ڕێگەیەوە خوێندكار دەتوانێت چۆنیەتی دەست پێكردنی خوێندنی ئەلكترۆنی فێر بێت .\nوەزارەتی پەروەردەی حكومەتی هەرێم لە تۆمارێكی ڤیدیۆ فێركاری قوتابخانەی ئەلیكترۆنی بڵاوكردەوە، هەنگاوەكانی كردنەوەی وێبسایت و دەست پێكی وانەكان فێری خوێندكاران و قوتابان دەكات .\nئەمە لەكاتێكدایە ، لیژنەی باڵای ڕووبەڕووبوونەوەی كۆرۆنا لە كۆبونەوەی دوێنی دا بڕیاری دا بەهۆی هەڵكشانی ژمارەی توشبوون بە كۆرۆنا لەهەرێم دەرگای ناوەندەكانی خوێندن بە داخراوی بمێننەوە و خوێندنی ئەلیكترۆنی لە ڕۆژی شەممە 17ی نیسانی 2021 كاری پێبكرێت.


https://1baiser.com عه‌دنانی حه‌مه‌ی مینا: كێشه‌ی به‌ڕێوه‌به‌ری ئاسایشی گه‌رمیان چاره‌سه‌ر ده‌كه‌ین |\nHome هەواڵ عه‌دنانی حه‌مه‌ی مینا: كێشه‌ی به‌ڕێوه‌به‌ری ئاسایشی گه‌رمیان چاره‌سه‌ر ده‌كه‌ین\nبه‌ڕێوه‌به‌ری ئاسایشی گه‌رمیان قایل نییه به ده‌ستبه‌ردابوون له پۆسته‌كه‌ی، كه له لایه‌ن ده‌زگای ئاسایشی سلێمانییه‌وه بڕیاری بۆ ده‌ركراوه تا جێگره‌كه‌ی جێگه‌ی بگرێته‌وه و ئه‌ندامێكی سه‌ركردایه‌تیی یه‌كێتییش له‌و سنووره ئاماژه به‌وه ده‌كات كه له چاره‌سه‌ری كێشه‌كه‌دان.\nیه‌كشه‌ممه‌ی ڕابردوو 31یـی ته‌مووز، ده‌زگای ئاسایشی هه‌رێم ״سلێمانی״ بڕیاری ده‌ستبه‌كاربوونی نه‌وشیروان ئه‌حمه‌د جێگری به‌ڕێوه‌به‌ری ئاسایشی گه‌رمیانی وه‌ك به‌ڕێوه‌به‌ر ده‌ركردووه له بری عه‌لی محه‌مه‌د به‌رێوه‌به‌ری ئاسایش كه به پێی هه‌مان بڕیار گواستراوه‌ته‌وه بۆ قه‌زای چه‌مچه‌ماڵ، به‌ڵام تا ئێستا ئه‌و بڕیاره جێبه‌جێ نه‌كراوه.\nبه پێی زانیارییه‌كانی ״ئاژانس״ به‌ڕێوه‌به‌ری ئاسایشی گه‌رمیان ״نیگه‌رانه״ له‌و بڕیاره و ئیمزای ده‌ستله‌كارترازان له پۆسته‌كه‌ی ناكات.\nدوێنێ سێشه‌ممه 2ـی ئاب، بۆ تاوتوێی ئه‌و كێشه‌یه مه‌حموود سه‌نگاوی سه‌رپه‌رشتیاری ڕێكخستنه‌كانی یه‌كێتی له گه‌رمیان و عه‌دنانی حه‌مه‌ی مینا ئه‌ندامی سه‌ركردایه‌تیی یه‌كێتی له‌و سنووره له‌گه‌ڵ به‌ڕێوه‌به‌ری ئاسایشدا كۆ بوونه‌وه.\nعه‌دنانی حه‌مه‌ی مینا به ״ئاژانس״ی وت: ״تا ئێستا كاك عه‌لی ئیمزای ده‌ستله‌كارترازانی نه‌كردووه، بۆیه تا ئێستا به‌ڕێوه‌به‌ره له‌به‌ر ئه‌وه‌ی ئوسوڵی ئیداریی وایه تا به‌ڕێوه‌به‌ر ئیمزای ده‌ستله‌كارترازان نه‌كات كه‌س ناتوانێت شوێنه‌كه‌ی بگرێته‌وه.״\nوتیشی: ״گرفت له نێوان كاك علی و جێگره‌كه‌یدا نییه، به‌ڵكو گرفت له شێوازی بڕیاره‌كه و گواستنه‌وه‌كه‌دایه و له هه‌وڵی چاره‌سه‌ركردنی كێشه‌كه‌داین.״\n״ئاژانس״ په‌یوه‌ندیی به عه‌لی محه‌مه‌د به‌ڕێوه‌به‌ری ئاسایشی گه‌رمیانەوە کرد، به‌ڵام ئاماده نه‌بوو هیچ لێدوانێك له‌و باره‌یه‌وه بدات و نه‌شیروان ئه‌حمه‌دی جێگریشی به ״ئاژانس״ی وت: ״له سه‌روو خۆمه‌وه پێیان وتووم لێدوان نه‌ده‌ین، به‌ڵام له چه‌ند ڕۆژی داهاتوودا كێشه‌کە یه‌كلایی ده‌بێته‌وه.״


پشتیوانیكردن كلیلی چارەسەرە !!\nمەسەلەی ژنان ئەگەرچی مەسەلەیەكی گشتگیرو جیهانییە، و بەربەست و رێگرییەكانی بەردەمی كاركردنیشی جۆراوجۆرەو لە شوێنێكەوە بۆ شوێنێكی دیكە گۆڕانكاری و جیاوازی بەخۆوەدەبینێت، بەڵام خەباتكردن بۆ بەدەستهێنانی مافەكانی ژنان بەردەوامییەتی هەیە و میكانیزم و رێگەی جیاوازیش دەگیرێتەبەر بۆ گەیشتن پێی؛ لەپێناو هێنانەدی كۆمەڵێكی مرۆڤدۆست و مەدەنیی و دوور لە جیاكاری.\nبەردەوامبوونی خەباتی ژنان بۆ چارەسەری كێشەیەك نییە؛ وەك ئەوەی هەندێك گوزارشتی لێدەكەن كە كێشەیەك هەیە بەناوی ژنان؛ ئەوەندەی گرێدراوی جیاكارییەكانە كە بەهۆی جیاوازی رەگەزییەوە دەرهەق بە ژنان ئەنجامدەدرێت؛ بۆیە ئەركی هەموو ژنانێكە بێ جیاوازی تەمەن و ئایدۆلۆجی و شوێنی جوگرافی لە شوێنی و پێگەو ناوەندی رێكخراوەیی و هتد لەهەوڵ و كاركردندا بێت بۆ گەیشتن بەو زەمینە مرۆییەی كە لە سایەیدا نەك ژنان؛ بەڵكو كاریگەریشی بۆ پیاوانیش هەیە، تا بەهۆیەوە خۆیان و رەگەزەكەی تریش زیاتر وەك مرۆڤ بناسن .\nراستە دەستكەوتەكانی ژنان لەئاستی جیهان بەگشت و هەرێمی كوردستان بەتایبەت لە سەدەی بیستویەكدا بەبەراوورد لە رابردوو دەستكەوتی زۆری بەخۆوە دیوە، ژن بۆتە سەرۆكی (ووڵات، پەرلەمان، پارتی سیاسی، رێكخراو، كەناڵی راگەیاندن، زانكۆ و فراكسیۆنی حزب لە پەرلەمان) و چەندین پۆستی جیاجیا بە رێژەی زیاتر لە رابردوو، بەڵام بە بەراوورد لە گەڵ مێژووی كاركردن و خەباتی ژناندا دەستكەوتەكان لەئاست ئامانجەكاندا نییەو تێگەیشتن و هۆشیاری و لایەنی هزری و فكری لەئاست گشت و خودی پیاوان و ژنانیشدا زۆری ماوە بۆ كاركردن .\nبۆ گەیشتن بە ئامانجەكان پشتیوانی و پاڵپشتی خودی ژنان بۆ خۆیان كلیلی بنەڕەتی چارەسەرەكانە، كە لە واقعی كۆمەڵدا بەتایبەت لە ووڵاتانی رۆژهەڵات بوونی ئەو كەلێنە زیاتر دركی پێدەكر‌ێت، ئیرەییبردنی ژنان بە یەكتری، چاوهەڵنەهێنان بە تواناو دەستكەوتی ژن لەلایەن ژنەوە، دەستگیرۆیی و پشتیوانینەكردنی لەكاتی پێویست و هەڵوێستەكاندا، لاوازی بوونی یەكهەڵوێستی ژنان بەهۆكاری جیاوازو دروستكردنی گرفت و تێكشكان و ئارەزووكردن بە زەقكردنەوەی لایەنە نەرێنیییەكان و شاردنەوەو دەرنەخستنی لایەنە ئەرێنییەكانی یەكتری هەموو ئەوانە بەربەستی سەرەكین لە چەقبەستووی دۆخی ژنان و سستی هەنگاوەكانی خەبات و نەگەیشتنی ژنان بە ئامانجە گشتییەكان ، بێگومان لەم نێوەندەدا سیاسەتی عەقڵیەتی پیاوسالاری و رەنگدانەوەی لە هزری بڕیاردەران و حوكمڕانان لەم دۆخەدا بەرپرس و هۆكارێكی ترە كە دەرئەنجام بوونی ئەو دۆخە لە سوودو بەرژەوەندییەكانی پیاواندا دەشكێتەوە و دواتر نە مەسەلەی ژنان هەنگاو رووەو گەشەكردن دەنێت و نە كۆمەڵیش گۆڕانكاری ریشەیی بەخۆوە دەبینێت رووەو پێشكەوتن و حوكمڕانی دروست كە ئەمەش راكێشی نەوەیەكی سەرلێشێواو نادروست دەكات و درێژە بەو رەورەوە رابردووە دەهێنێ كە لە بەرژەوەندی و خزمەتی مرۆڤایەتیدا خۆی نابینێتەوە.\nگرنگی گەیشتنی خەباتی ژنان بە ئامانجەكانیان لە یەكگرتوویی و پاڵپشتی و كۆدەنگی و یەكهەڵوێستی ژناندا بەدیدەكرێت پێش هەر كارو هەنگاوێكی تر؛ ئەمەش ئەرك و بەرپرسیارێتی تاك بەتاكی ژنانە.


ڕێبوارانی ڕێگای حه‌ق هه‌میشه كه‌مینه‌بوون\nمیوانانی ئەمڕۆ : ٣٥\nکۆی سەردان : ٥٨٥٠٣٨\nسەردان : ١٧٤\nبەروار : ٢٠١٩/١٠/٠٢\nڕێبوارانی ڕێگای حه‌ق هه‌میشه كه‌مینه‌بوون ئیتر تۆیش دڵ ته‌نگ مه‌به و كۆڵ مه‌ده\nقال سيد التابعين أويس القرني رحمه الله :\n( إن قيام المؤمن بأمر الله لم يُبقِ له صديقا ،والله إنا لنأمرهم بالمعروف وننهاهم عن المنكر فيتخذونا أعداء ،ويجدون على ذلك من الفساق أعوانا ،حتى والله لقد رموني بالعظائم ؛وأيم الله لا يمنعني ذلك أن أقوم لله بالحق ) الطبقات الكبرى : (6/164).\nگه‌وره‌ی تابیعین ئووه‌یس ـ وه‌یسی ـ قه‌ره‌نی فه‌رموویه‌تی:\nبه‌ڕاستی به‌جێ گه‌یاندنی فه‌رمانه‌كانی په‌روه‌ردگار له‌لایه‌ن بڕواداره‌وه هاوڕێی بۆ ناهێڵێته‌وه،سوێند به خوای گه‌وره ئێمه فه‌رمانیان پێده‌كه‌ین به چاكه وه ڕێگریان لێ ده‌كه‌ین له خراپه ،كه‌چی ئێمه به دوژمن ده‌زانن وه مرۆڤه فاسقه‌كانمان لێ هان ده‌ده‌ن ،هه‌تا كار گه‌یشتووه‌ته ئه‌وه‌ی كه تاوانی گه‌وره‌یان داوه‌ته پاڵم ،به‌ڵام سوێند بێت به په‌روه‌ردگار ئه‌مانه هیچی نام گێڕێته‌وه له ووتنی حه‌ق له‌به‌ر خوای گه‌وره .\n1ـ كاتێك مرۆڤی بڕوادار هه‌ڵده‌ستێ به فه‌رمان كردن به چاكه و قه‌ده‌غه كردنی خراپه و ڕوونكردنه‌وه‌ی حاڵی بیدعه‌كاران و گومڕایان له باتی ئه‌وه‌ی به خۆیاندا بچنه‌وه و چیتر خه‌ڵكانی دڵساف فریو نه‌ده‌ن وبگه‌ڕێنه‌وه بۆ لای په‌روه‌ردگار،كه‌چی زیاتر جه‌سوور ده‌بن له بڵاو كردنه‌وه‌ی گومڕایی و به‌لاڕێدا بردنی خه‌ڵكانی ساویلكه و نه‌زان،ئه‌مه‌یش سونه‌تی بیدعه‌كارانی سه‌رده‌می تابیعینه.\n2ـ ئه‌گه‌ر له‌سه‌رده‌می تابیعندا فه‌رمان كردن به‌چاكه و قه‌ده‌غه‌كردنی خراپه ئه‌مه‌ی لێ كه‌وتبێته‌وه،ئه‌بێ له‌م سه‌رده‌مه‌دا چاوه‌ڕێی چی بكرێت له‌وانه‌ی كه به‌رداشی ئاشیان له‌سه‌ر نه‌زانی خه‌ڵك ده‌سوڕێته‌وه؟.\n3ـ به‌درێژای مێژوو هه‌میشه ڕێبوارانی ڕێگای حه‌ق كه‌مینه‌بوون وه‌ك په‌روه‌ردگار فه‌رموویه‌تی: ((وقلیل من عبادی الشكور)) كه‌واته: دڵگران مه‌به به‌كه‌می ڕێبوارانی ڕێگای حه‌ق و زۆری ڕێگران و بازرگانه‌كانی سه‌ر ئه‌و ڕێگایه.\n4ـ له‌گه‌ڵ ئه‌و حه‌قیقه‌ته تاڵه‌ی كه باسمان كرد ....... نابێت بانگخوازانی ڕێگای حه‌ق سارد ببنه‌وه و كۆڵ بده‌ن له گه‌یاندنی ڕێبازی ڕاستی رسول الله صلی الله علیه وسلم\nو یارانی ،چونكه ئه‌مه جه‌نگێكه له نێوان حه‌ق و به‌تاڵدا له مێژووی درووست بوونی باوكه ئاده‌مه‌وه هه‌ڵگیرساوه و مه‌حاڵه كوژاندنه‌وه‌ی هه‌تا ڕۆژی دوای. خوای په‌روه‌ردگار له شوێن كه‌وتنی شه‌یتان و هه‌وا و نه‌فس بمان پارێزێت.\n1 / 2 / 1441ك.......30 / 9 / 2019 م


چاڤی 3 ئامانجی نایابی دیاریکردووە - KurdGoal\nچاڤی 3 ئامانجی نایابی دیاریکردووە\nلەچەند رۆژی رابردوو، پێگەیەکی کەتەلۆنی ناوی 10یاریزانی بڵاوکردووەتەوە کە چاڤی بەلیستێک خستویەتیە بەردەم بەرپرسانی یانەکە و لەپلانی راهێنەرە ئیسپانییەکە نین بۆ وەرزی نوێ.\nلەهەواڵەکانی ئەمڕۆشیاندا، باسی هێنانی 3 هێرشبەری نایاب دەکەن.\nپێشووتر ئەوە ئاشکرا بوو، کە هەریەک لە هێرشبەران مارتن برەیتوایت و لووک دی یۆنگ لەدەرەوەی پلانەکانی چاڤی ـن، هەروەها ئاماژە بەوەشدرا کە ئاداما تراورێش دەگەڕێندرێتەوە وۆڵڤەرهامتن، گومان لەمانەوەی عوسمان دێمبێلی دەکرێت، بۆیە چاڤی 3 هێرشبەری دیاریکردووە بۆ ئەوەی وەرزی ئایندە سەرکردایەتی هێڵی پێشەوەی یانەکە بکەن.\nپێگەی ”مۆندۆ دیپۆرتیڤۆ“ناوی ئەو هێرشبەرانەی خستوەتە روو و یەکێکیان نزیکە لەریزی یانەکە و ئەگەر زۆرە بەم زووانە رووبکاتە یانە کەتەلۆنییەکە.\nلیڤاندۆڤسکی، دوێنێ سەرچاوەکان پشتراستیان کردەوە کە رۆبێرت لیڤاندۆڤسکی، ئامادەنییە گرێبەستەکەی لەگەڵ بایرن میونشن نوێبکاتەوە و لەئێستادا گوتووێژ لەسەر داهاتووی لەبارسێلۆنا دەکات، ئەم هێرشبەرە پۆڵەندییە یەکەمین ئامانجی چاڤی ـە.\nئەلڤارۆ مۆراتا، یەکێکی دیکەیە لەئامانجەکانی راهێنەرە ئیسپانییەکە، مۆڕاتا بەخواستن یاریی بۆ یۆڤێنتۆس دەکات و ئاتلێتیکۆش نیازی فرۆشتنی هەیە، بارسێلۆنا لەژێر فرمانی چاڤی نزکترین کڕیارە.\nسادیۆ مانێ، پاڵەوانی جامی نەتەوەکانی ئەفریقا و یەکێک لەبەربژێرەکانی ئەم وەرزەی باڵۆن دۆر، کەوتوەتەژێر رادارەکانی بارسێلۆنا، چاڤی دەیەوێ بوونی لویس دیاز و دیێگۆ جۆتا لەلیڤەرپووڵ کە مەترسین لەسەر پێگەی سەرەکی مانێ لای کڵۆپ، بقۆزێتەوە و شێرەکەی تیرانگا پەلکێشی ریزی بلوگرانا بکات، ئەمەیان گەرچی زەحمەتە روودانی، بەڵام لەئەگەری رەزامەندی یاریزانەکە و دابین کردنی تێچوویەکی شایستە لەلایەن لاپۆڕتا ئەوان مانێ دەبێتە سەرەدەری پڕۆژەکە نوێیەکەی چاڤی هێرناندێز.\nئەلڤارۆ مۆڕاتا, بارسێلۆنا, چاڤی هێرناندێز, رۆبێرت لیڤاندۆڤسکی, سادیۆ مانێ\nPrevپێشترڤیدیۆی گۆڵەکان:ریال مەدرید ـ لێڤانتی\nدواترچاڤی یەکەم ئامانجی بارسێلۆنای لە مێرکاتۆی ھاوینە ئاشکرا کردNext\nپێکهاتەی سەرەکی چاڤی بۆ وەرزی ئایندە ئاشکرابوو


فیکر و فەلسەفەی ئەفلاتون\nدەربارە | پەیوەندی | ئاوێنە رۆژنامەی منە\nد. محەمەد تۆفیق زەکەریا\nوەرگێرانی : ئەردەڵان عەبدوڵڵا\nئەفلاتون « یان وەکو بە زمانی لاتینیی پێی دەڵێن پلاتۆن» لە ساڵی 427 پ.ز لەدایک بووەو لە ساڵی 347 پ.ز کۆچی دواییکردووە. ئەفلاتون یەکێکە لە باشترین خوێندکاری سوکرات، هەروەها مەزنترین بیرمەندە لە مێژوودا، جگەلەوەش ئەو یەکەمین زانکۆ» ئەکادیمیا»ی دامەزراند، کە تێیدا خوێندکارەکان دانیشتن و کۆبوونەوەکانی سوکراتیان وەکو وانەی زانستی دەخوێند.\nئەفلاتون لە ئەسینا لە بنەماڵەیەکی ئەرستۆکراتی لەدایک بووە، ناوی راستەقینەی خۆی «ئەرستۆ کلیس» پاشتر ناویان لێناوە» پلاتۆن، ئەفلاتون»، چونکە لە رووی جەستەییەوە کەسێکی چوارشانە و بەهێز بووە، ئەو سەرباز و زۆرانبازێکی بەهێز بووە و لە تەمەنی لاوێتیدا، چەندین خـەڵاتی وەرزشی بردۆتەوە.\nدیارە زۆر زەحمەتە جیاوازی لە نێوان فەلسەفەی سوکرات و ئەفلاتوندا بکەیت، بەڵام دەتوانین بڵێین کە فەلسەفەی ئەفلاتون زیاتر میتافیزیکی و سۆفییگەری بووە تاوەکو فەلسەفەی سوکرات.\nلە کتێبی کۆماردا، ئەفلاتون ئەفسانەی «هاوڕێیانی ئەشکەوتی» بەکارهێنا، کە ئەویش بریتییە: باسی کۆمەڵێک زیندانی دەکات کە هەر بە منداڵی بە زنجیر دەبەسترێنەوە و لە بەردەم دیوارێکدا لەناو ئەشکەوتێکێدا زیندانی دەکرێن، ئەوانیش لە رەوشێکی زۆر خراپدان، هیچ ئاگـایان لـە دۆســـت و خزم و بنەمـــاڵەکانیان نییە و نازانن چی لــە دەرەوەی ئەشـكەوتەکە دەگوزەرێت.\nلە پشتیشیانەوە ئاگرێک کراوەتەوە کە لە سەر شوێنێکی بەرزەوە دەگەشێتەوە، لە نێوان ئاگرەکە و زیندانییەکانیش رێگەیەکی بەرز هەیە کە دیوارێکی بچکۆلانەی لەسەر بنیاتنراوە. لەسەر تەواوی دیوارەکەش، کۆمەڵێک پیاو وەستاون، هەندێك شتیان هەڵگرتووە کە لە بەرد و دارو شتی تر دروستکراوە. ئەوکاتە زیندانییەکان تەنها ئەو تارماییانەیان دەبینی کە ئاگرەکە لەسەر دیوارەکەی بەرامبەریان دروستیکردبوو.\nئەگەر زیندانییەکانمان ئازاد بکردایە بۆئەوەی ئەشکەوتەکە بەجێبهێڵن، ئەوا رووبەروی تیشکە بەهێزەکانی رووناکی دەرەوە دەبوون و بەمشێوەیەش نەیاندەتوانی تەنانەت تارمایی ئەو شتانەش ببینن کە پێشتر لە ناو ئەشكەوتەکەدا دەیابینیی و لەسەری راهاتبوون، پرسیارەکە لێرەدا ئەوەیە، ئایا بەمشێوەیە باشە یان زیندانییەکان هەر لەناو ئەشكەوتەکەدا بمێننەوە؟!\nئەگەر فشارمان بخستایەتە سەر زیندانییەکان کە دەبێت بێنە پێشەوەو لەبەر رۆشناییی رووناکی ئاگرەکە سەیری شتەکان بکەن، ئەوا بە دڵنیاییەوە چاوەکانیان ئازاریان دەکێشا و رایاندەکرد و دووبارە دەگەڕانەوە سەیری سێبەری تارمایی شتەکانیان دەکرد، چونکە بەمشێوەیە ئاسانتر و باشتریش شتەکانیان هەست پێدەکرد تاوەکو لەبەر رۆشنایی رووناکی ئاگرە بەهێزەکە. جێگەی ئاماژەیە ئێستا زانستی نوێ، راستیی و دروستیی ئەم تێزەی ئەفلاتونی سەلماندووە.\nئەگەریش بە زۆر بیانبەینە دەرەوەی ئەشكەوتەوە و بیانخەینە بەردەم خۆرەتاوەکەوە، ئەوا زیاتر ئازار دەکێشن و هەوڵیش دەدەن را بکەن، چونکە ناتوانن هەروا بە ئاسانی خۆیان لەسەر ئەم رەوشە نوێیە بگونجێنن.\nئەوان پێش ئەوەی هەقیقەتی جیهانی نوێ ببینین، دەبێت بە هێواشیی لەسەر واقیعە نوێیەکە خۆیان بگونجێنن، سەرەتا بە ئاسانی دەتوانن تەنها تارمایی شتەکان ببینن و لەسەریشیان رابێن، پاشانیش بەئاسانی دەتوانن وێنەی مرۆڤ و درەختەکان لەسەر ئاوەکە ببینن، هەروەک چۆن ئێمە وێنەی خۆمان لەبەرامبەر ئاوێنەدا دەبینینەوە.\nپاشانیش دەتوانن هەموو شتەکانی تر وەکو خۆیان ببینین، درەختەکان، رووبارەکان، باڵندەکان، شتی تریش. دەتوانن سەریان بەرز بکەنەوە و تەماشای رۆشنایی ئەستێرەو مانگ بکەن، لە کۆتاییشدا دەتوانن بە رۆژی رووناک سەیری خۆرەتاو بکەن، لێرەشەوە ئیتر بە تەواوەتی هەموو شتەکان ببینن و چاوەکانیان بە رووناکی تێکنەچن.\nدرککردن بە هەقیقەت\nسێبەرەکانی کە لە سەر دیوارەکە بوون، هەقیقەتیان دەشاردەوەو هەقیقەتی راستەقینە نەبوو، وەکو ئەو وێنەیەی کە لە گۆڤار و درامای تیڤییەکان و فیلمە سینەماکاندا هەیە. بەهەمان شێوەش ئێمە زۆر مەزهەب و هزر هەیە رووی راستەقینەیان نابینین، بەڵکو تەنها سێبەرەکانیان دەبینین، ئەمەش بەهۆی لایەنگرییمان بۆیان و هەروەها بەهۆی بوونی کۆتوبەندی نەریتەکانمان.\nتێگەیشتنەکانمان بۆ چاکە و خراپە، یەخسیری پەروەردە ئاینییەکەمانە. جیاوازییە رەگەزیی و ئاینیی و ئێتنییەکان، رەگوریشەی دەگەڕێتەوە بۆ پەروەردە هەڵەکەمان لەسەردەمی منداڵیدا.\nبۆ ئازادبوون لەو کۆت و زنجیرانە و دەرچوون بۆ جیهانی دەرەوە، پەروەدە و فێرکردنێکی باش هاوکاریمان دەکات، بەداخەوە هەمووشمـان لەمەدا هەژارین. هەروەکو چۆن زیندانەکان لەسەر ئەوە راهاتوون کە سەرەتا تارماییەکان ببینین، بۆیە دەبێت بە هێواشی خۆیان لەسەر بینینی رۆشنایی رابهێنن و بەیەکجاریش ناتوانن ئەوە بکەن.\nکاتێک زیندانییەک کە ئازاد بووەو بیەوێت بگەڕێتەوە بۆ ئەشكەوتەکە بۆئەوەی هاوڕێکانی رزگار بکات و رێگەی راستییان پێ پیشان بدات، ئەوا لەلایەن هاوڕێکانییەوە رووبەروی بەرەنگاری دەبێتەوە، چونکە ئەو کەسە دەیەوێت لەو وەهمەی کە ئەوان لەسەری راهاتوون و باوەڕیان پێیەتی، بێبەشیان بکات، ئەمەش زۆرجار ژیانی ئەو کەسە دەخاتە مەترسییەوە، چونکە پێدەچێت هەوڵی کوشتنی بدەن.\nئازادکردنی زیندانییەکان لەو تاریکیی و درۆ و ناڕاستییەی کە تێیدا دەژین، لەگەڵئەوەشدا کە ئەمە وەکو گەشتێکی قورس و دژوارە بۆ ناو رووناکیی و گەرمی هەقیقەت، بەڵام ئەمە ببووە مەرام و ئامانجی سەرەکی زۆربەی فەیلەسوف و بیرمەند و پێشەوایانی جیهان لە مێژوودا. دیارە لەمەدا ئەفلاتون مەبەستی تەنها دەستەواژەیەکی وێژەیی و خەیاڵێکی شاعیری نییە، بەڵکو زیاتر مەبەستی فکرەکەیە.\nدوو جیهانی جیاواز\nئەفلاتون جیاوازی دەکرد لە نێوان ئەو جیهانەی کە بەهۆی هەستەکانمانەوە هەستی پێدەکەین و ناوی لێناوە « جیهانی هەستپێکراو»، لەگەڵ جیهانێکی مەعقوڵ کە ناویلێناوە « جیهانی بەها باڵاکان» هزرە نەگۆڕە ئەزەلییەکان. ئامانجی سەرەکیشی لەم تێزە ئەوە بوو، رەتدانەوەو دژایەتییکردنی فەیلەسووفە سەفساتییەکان بوو، چونکە ئەوان پێیان وابوو کە مەعریفە شتێکی جێگیر نییە و هەمیشە لە گۆڕاندایە و تەنها پشت بە هەستەکانی مرۆڤ دەبەستێت کە ئەویش لە گۆڕانی بەردەوامدایە.\nئەو شتانەی کە ئێمە هەستی پێدەکەین و لەدەوروپشتمانن، لە سیما تایبەتییەکانیاندا جیاوازن، بەڵام لەهەمانکاتیشدا هەندێک شتی هاوبەشیشیان لە نێوانیاندا هەیە. بۆ نموونە راستە زەید» لە « عەبید» لە یەکتری جیاوازن، بەڵام لەهەمانکاتیشدا کۆمەڵێک شتی ئینسانی پێکەوە گرێیان دەداتەوەو هاوبەشن لەگەڵ یەکتریی. ئەمەش مرۆڤایەتییە، ئەو شتێکی نەگۆڕە، هەرچەندە ئەو شتێکیشە کە هەستی پێناکەیت.\nئەمەش ماکی مرۆڤە کە تەنها لە رێگەی عەقڵەوە دەتوانیت هەستی پێبکەیت و بوونی بناسیتەوە. مرۆڤ شتێکە لەناودەچێت و جەستە و رەوشی داراییشی لە گۆڕانی بەردەوامدایە، بەڵام ئینسانییەتی یان « بەها باڵەکانی، « وەکو خۆی دەمێنێتەوە و شتێکی ئەزەلییە و ناگۆڕێت و لەناوناچێت. لە هەمانکاتیشدا هەمووشتێکی ناو جیهانی هەستپێکراو « بەهای باڵا» ی خۆی هەیە لەناو جیهانی مەعقوڵدا، هەروەها شتە جوانەکان بەهای باڵای خۆیان هەیە لەناو جوانناسیدا، بەهەمانشێوە بەهای باڵا هەیە بۆ فەزیلەت و خێر و چاکە، ئەمانە بوونی هەقیقین. دەتوانین بەمشێوەیە روونیبکەینەوە، بۆ نموونە گوڵ لەناودەچێت و نامێنێت، بەڵام جوانی گوڵەکان دەمێنێتەوەو ئەوەش بوونی هەقیقییە.\nئەفلاتون تیۆری مەعریفەی خۆی لەسەر بنەمای « بەها باڵاکان» بنیاتناوە. ئەو پێی وایە کە بوونی هەقیقی واتە بوونی « بەها باڵاکان» بەڵام بوونی هەستپێکراو، هەستێکی ساختە و درۆیە.\nمەعریفەی هەقیقیی کە دەکرێت پشتی پێببەستین، لە رێگەی عەقڵەوە دەستمان دەکەوێت، بەڵام مەعریفەی هەستپێکراو، تەنها دەمانگەیەنێتە وەهم و ساختە، چونکە ئەمان پشت بە هەست دەبەستن کە ئەوانیش سنوورێکی دیارییکراویان هەیە لە توانا و هەمیشەش لە گۆڕاندان و لەناودەچن. ئەزموونیش، تەنها بەرەو گومان و باوەڕبوون دەمانبات، کە ئەمەش ناتوانێت بگاتە ئاستی مەعریفەی هەقیقی.\nکاتێک بە چاوەکانمان تیشکێکی بچووک لە ئاسمانەوە دەبینین، واهەست دەکەین کە ئەوە تەنها ئەستێرەیەکە، بەڵام ئەگەر بە تەلیسکۆپێکی نوێ سەیری بکەین، دەبینین کە ئەو تیشکە بریتییە لە کۆمەڵێک ئەستێرە کە زۆر لە ئێمەوە دوورن و ژمارەیان دەگاتە سەدان ملیۆن ئەستێرە.\nکاتێکیش بە چاوەکانمان سەیری تەنها دڵۆپێک باران دەکەین، وا هەست دەکەین کە ئەمە زۆر پاکە و بۆ خواردنەوە دەشێت، بەڵام ئەگەر ئەم دڵۆپە بخینە ژێر مایکرۆسکۆپێکەوە، ئەوا هەزاران گیانلەبەری زیندووی تێدا دەبیننەوە، کە دەجووڵێن و مەلە دەکەن و زاوزێ دەکەن و بەدوای نێچیری خۆیاندا دەگەڕێن، کاتێک سەیریان دەکەیت، جیهانێکی ترە لە گیانلەبەران و زیندەوەران.\nئەمەش مانای وایە کە بۆچوونەکانی ئەفلاتون لەبارەی هەستەکانەوە راست دەرچوون. ئەمەش رێگەیەکی گریمانەییە بۆ زانینی تارمایی مەعریفەی هەقیقیەت، بەڵام ناتوانێت بمانگەیەنێتە خودی هەقیقەت.\nپاشان ئەفلاتون مەعریفەی « ئەپستیمۆلۆژیا» ی بۆ چوار بەش دابەشکرد کە ئەوانیش بریتین لە : 1- هەستکردن، مانای بینین و گریمانەکردن، کە ئەمەش مانای هەستکردنە بە جەستە و تارماییی شتەکان.\n2- گومانکردن، بە مانای باوەڕ بوون. کە ئەمەش دەبێتەهۆی دروستبوونی دوودڵی، کە ئەویش بەرەو ئەوەمان دەبات کە ئێمە بەدوای زانستدا بگەڕێین.\n3- بەڵگەهێنانەوە و تێگەیشتن، کە لەمەشدا پشت بە رێچکەی ماتماتیکی ببەستێت بۆ چارەسەرکردنی کێشەکان.\n4- عەقڵانییەت، ئەمەش مانای هەستکردنە بە ماک و کرۆکی شتەکان، کە ئەمەش دوایین پلەی مەعریفەیە.\nئەگەر هەستە گۆڕاوەکان ببنە هۆکارێك بۆ مەعریفەی هەقیقەت، ئەوا دەبێت بەدوای ئەڵتەرناتیفێک بگەڕێین بۆئەوەی پشتی پێببەستینن بۆ بوونی « بەها باڵاکان» مرۆڤیش کاتێک دەتوانێت بگاتە « بەها باڵاکان» کە تێکەڵی بوونی بێت.\nبۆیە ئەفلاتون پێی وایە کە مرۆڤ نەفسێکی موجەردە و لە جیهانی « بەها باڵاکان» دا دەژی، پێش ئەوەی دابەزێتە ناو جیهانی هەستپێکراو. مرۆڤ لە ژیانی پێشوویدا دەیتوانی درک بە زانین و مەعریفەی « بەها باڵاکان» بکات، هەربۆیە پێویستە مرۆڤ هەوڵ بدات ئەو مەعریفەیەی بیربکەوێتە لەبارەی « بەها باڵاکان» کە پێشتر زانیوویەتی یان درکی پێکردووە.\nلە یەکێک لە دانیشتنەکانی لەژێر ناونیشانی « مینو» کوڕی کۆیلەیەکیان هێنا کە پێشتر هیچ نەیخوێندبوو «نەخوێندەواری بووە،وک.» ئەو وای لە کوڕەکە کرد کە بابەتێکی ماتماتیکی ئاڵۆز چارەسەر بکات، ئەمەش لە رێگەی وەڵامدانەوەی پرسیارەکانی سوکرات بە « بەڵێ یان نەخێر».\nلەمەوە ئەفلاتون گەیشتە ئەو دەرئەنجامەی کە ئەو کوڕە پێشتر هەر لەسەرەتاوە وەڵامی پرسیارەکانی زانیوە، بەڵام نەیزانیوە کە دەیزانێت. ئەو پێی وابوو کە مەعریفەی هەقیقی لە ناخەوەیە، لە « نەفس» . مرۆڤ ئەو شتانەی لەبیردەچێتەوە کە دەیزانێت، لە تەواوی ژیانیدا مرۆڤ لەناو ناخی خۆیدا دەگەڕێت بە دوای ئەو مەعریفەیەی کە پێویستییەتی.\nمەعریفە لای ئەفلاتون مانای کۆکردنەوەی ئەو زانیاریانەیە کەلەناو ناخی مرۆڤدا هەیە، هەرئەمەش دەبێتە سەرچاوەی سەرەکی و ئیلهامبەخشین، بە زانای دەرونناسی نەمساوی ناسراو سیگمۆند فرۆیدا کە چەمکی « عەقڵی ناوخۆی» ی داهێنا.\nمیتۆدی مەعریفەی ئەفلاتون، پشت بە تیۆری « ئەنترۆپۆلۆژیا» دەبەستێت، ئەمەش پێی وایە کە نەفسی مرۆڤ بوونێکی سەربەخۆیی هەیە و لە جەستەی جیایە. بەستنەوەی « رۆح، جیهانی باڵا» بە جەستەوە دەبێتە هۆکاری سەرەکی بۆ هەموو خراپە و رەزیلەیەک. وەهم و بەدگومانیی و نەزانینی مەعریفەی هەقیقی، هۆکارەکەی دەگەڕێتەوە بۆ کۆنتڕۆڵکردنی هەستەکان لەلایەن رۆحەوە.\nکرۆکی مرۆڤ بریتیە لەو رۆحە موجەردەی کە لەناو جیهانی « بەهای باڵا» دا دەژی، پێش ئەوەی بێتەوە خوارەوە بۆ ناو جیهانی هەستپێکرا و بەستنەوەی بە جەستەوە.\nجەستە بریتییە لە دیوارێکی گەورە کە رێگە لە رۆح دەگرێت بۆئەوەی نەگاتە مەعریفەی راستەقینە، هەروەها رێگریشی لێدەکات کە فەزیلەت بەدەستبهێنێت.\nئەفلاتون رۆح بەسەر چەند ئاستێکی جیاوازدا دابەش دەکات کە ئەوانیش بریتین لە : رۆحی غەریزەیی، رۆحی شەڕەنگێزیی، رۆحی عەقڵانییەت. مرۆڤی چاکەخواز ئەو مرۆڤەیە کە دەتوانێت باڵانسێک لەنێوان رۆحە جیاوازەکاندا دروستبکات، بەشێوەیەک کە هیچ کامیان سنووری ئاستی ئەوی تریان نەبەزێنێت.\nئەفلاتون فەزیلەت بە مەعریفە دەبەستێتەوە، ئەو کەسەی کە کارێکی شەڕەنگێزی دەکات، ئەو کارە دەکات چونکە نازانێت، یان بە واتایەکی تر سەرچاوەی شەڕەنگێزی» جەهلە». ئەمەش مانای ئەوەیە کە تەنها عەقڵ سەرچاوەی ئەخلاقە. هەربۆیە تێڕامان» تأمل» و فەرامۆشکردنی جەستە، رێگایەکە بۆ گەیشتن بە مەعریفەی هەقیقەت و ئەخلاقی جوان.\nسیستمی دیموکراسیی و حوکمی زۆرینە\nلەپاش شکستی ئەسیناییەکان لە جەنگیان لە دژی ئەسپارتە و سەرکوتکردنی ئەو شۆڕشەی کە سوکراتییەکان» هەوادارانی سوکرات» رابەرێتیان دەکرد، جارێکی تر سیستمی دیموکراسی دەگەڕێتەوە بۆ ئەسینا، دواتریش سوکرات دەستگیردەکرێت و حوکمی ژەهرخواردنی دەردەکرێت.\nلەپاش لە سێدارەدانی سوکرات ، ئەفلاتون لە ترسی دەستگیرکردنی لەلایەن دەسەڵاتدارانەوە، ئەسینا بەجێدەهێڵێت و رادەکات، لەو کاتەدا تەمەنی 28 ساڵ بووە. هەربۆیە لەوکاتەدا گەیشتە ئەو قەناعەتەی کە سیستمی دیموکراسیی و حوکمی زۆرینە، هۆکاری سەرەکی بوون بۆ کوشتنی سوکرات، هەروەها هۆکاری هەموو ئەو کارەسات و بەڵایانە بوون، کە بەسەر ئەسینا هاتووە.پاش گەڕان بە وڵاتان و خوێندنەوەی فەلسەفەیان و چوونە ژێر کاریگەرییان، لە تەمەنی چل ساڵیدا گەڕایەوە بۆ ئەسینا.\nئەفلاتون پێی وایە زۆرینەی خەڵکی، ناتوانن درک بە بەرژەوەندیی باڵای دەوڵەت و بەرژەوەندیی هاووڵاتیان بکەن، ئەمەش لەبەرئەوەی کە زۆرینەی خەڵکی لە رووی مەشق و راهێنان و خوێندن و حیکمەتی باش بۆ گەیشتن بە مەعریفەی هەقیقەت و جیاکردنەوە لە نا هەقیقی « ناڕاستیی» لاوازن. زۆرینەی خەڵکی تەنها گرنگی بە بەرژوەندیی تایبەتی خۆیان و هەست و خواستە راستەوخۆکانیان دەدەن. تەنهاش سۆزە لاوازەکانیان دەیانجووڵێنێت، هەرئەمەش وا دەکات کە تاک ببێتە قوربانییەکی ئاسان بۆ دیماگۆگیەت.\nلە سایەی دیموکراسیی و حوکمی زۆرینەدا، خەڵکانی شەڕەنگێز، رابەرێتی خەڵکی کوێر دەکەن، هێزە زاڵم و خراپەکان، خۆیان دەبەستنەوە بە کاروانی جەهل و دەبەنگیی. زۆرینەی خەڵکی کاتێک گوێیان لە دەنگی دەهۆڵێک دەبێت، یەکسەر بە بێ عەقڵ و بیرکردنەوە دوای هەموو شتێک دەکەون کە روو دەدات. بەڵام ئایا هەمانشت لە وڵاتانی عەرەبی روونادات؟!\nئەفلاتون و سیستمی حوکمڕانیی\nئەفلاتون متمانەی بە سیستمی دیموکراسی نەما بوو. هەربۆیە دواتر تیۆری « پادشای فەیلەسوف» یان فەیلەسوفی پادشای داهێنا، یان دیکتاتۆرێکی عادل هەروەکو ئیمام محەمەد عەبدە ناوی لێناوە.\nپادشای فەیلەسوف، مەعریفەی هەقیقەتی بە دادوەری هەیە و دەشتوانێت چاکسازیی لە شێوازی حوکمڕانی بکات. هەتا وەکو پادشایەکی فەیلەسوف یان فەیلەسوفێک نەبێتە پادشاو حاکم، کۆمەڵگەی دادوەر دروست نابێت، ئەفلاتونیش تەواوی ژیانی بۆ ئەم مەسەلەیە تەرخان کردووەو کاری بۆ کردووە. ئەفلاتون دەوڵەت لە کۆمارەکەیدا، وەکو « تاک» دادەنێت و سەیری دەکات، هەروەک چۆن تاک « مرۆڤ» لە سێ بەش پێکهاتووە کە ئەوانیش: جەستە، سۆزەکان،عەقڵ. دەوڵەتیش لە سێ بەش» چین» پێکهاتووە، کە ئەوانیش بریتین لە :\nچینی بەرهەمهێن، کە ئەوانیش زۆرینەی کۆمەڵگە پێکدەهێنن. چینی سەربازەکان، چینی حوکمڕان یان پاسەوانەکان، کە لەمانیشەوە فەیلەسوف یان حاکم بەرهەم دێت. پاشان لە کتێبەکەیدا باسی چۆنێتی هەڵبژاردنی چینی حوکمڕان لەناو چینەکانی تردا دەکات، هەروەها چۆن دەبێت ئەو چینە بۆ ماوەی چەندین ساڵ مەشق و راهێنانیان پێبکرێت، هەتاوەکو لە رووی رۆحیی و نەفسییەوە بگاتە ئاستی « کامڵبوونی تەواوەتیی».\nکاتێک ئەو کەسانە دەگەنە تەمەنی پەنچا ساڵی، پاشئەوەی کە هەموو مەشق و راهێنانەکان بە سەرکەوتوویی تەواو دەکەن، ئەوا دواتر بۆیان هەیە کە ببنە ئەندامی چینی حوکمڕان یان پاسەوان.\nئەم چینە بۆیان نییە کە خاوەنی هیچ جۆرە سامانێک بن، هەروەها بۆیان نییە کە ژن بهێنن و خێزان دروست بکەن، هەروەها نابێت ئاڵتون و زیو و سامانیان هەبێت. بە کۆمەڵ دەژین و وەکو سەربازەکانیش پێکەوە نان دەخۆن، ژیانی سێکیش تەنها بۆ باشترینیان دەبێت کە لە رووی جەستەیی و عەقڵییەوە لە هەموویان باشترن، ئەمەش تەنها بە ئامانجی لەدایکبوونی باشترین جۆری منداڵی زیرەک و ژیر.» واتە تەنها ئامانج لە کردەی سێكسیی و جووتبوون، لەدایکبوونی باشترین و زیرەکترین منداڵە،و.ک».\nئەو منداڵانەش دەبێت لە خێزانەکانیان جیابکرێنەوە و بەپێی سیستمێکی تایبەتی پەروەردە بکرێن، کە ئامانج لێی ئامادەکردنیانە بۆ ئەوەی لە داهاتوودا کاتێک گەورە دەبن، ببنە فەیلەسوف و حاکمی وڵات. لەبەرامبەردا چینەکانی تری کۆمەڵگە، بۆیان هەیە ژیانی ئاسایی بژین و ژنبهێنن و خێزان دروستبکەن و مافی موڵکداریی و میراتگیریان هەبێت.\nکۆمارەکەی ئەفلاتون، کۆمارێکی دیموکراسی نییە، تاک لە سایەی دەوڵەتێکی دیکتاتۆریدا دەژیی و ئەو دەوڵەتەش بە شێوەیەکی شمولی مافی پەروەردەکردن و چاودێریکردنی هاووڵاتیانی هەیە ، ئەفلاتون پێی وابوو کە ئەم جۆرە حوکمڕانییە و کۆمارەکەی لەسەر بنەمای مەعریفەی راستەقینە بنیاتنناوە. لەسەر بنەمای دادوەریی رەها» مطلق» دروست بووە. ئەفلاتون کۆمارەکەی لەسەر بنەمای رەگەزپەرستیی یان هێز یان سامان بۆ چینێکی دیاریکراو دروست نەکردبوو، هەروەک چۆن لە سیستمی کۆمۆنیستیدا هەیە، هەروەها لەسەر بنەمای تاکیش دروستی نەکردبوو، هەورەکو چۆن فاشیزم باوەڕی پێیەتی. ئەفلاتون کۆمارەکەی لەسەر بنەمای مەعریفەی هەقیقی دروستکردبوو. پاشتریش ئەو دەوڵەتە مافی دەسەڵاتی رەهای هەیە، چونکە ئەمە لەبەرژەوەندیی تاکە» هاووڵاتییە».\nبەڵام با لێرەدا ئیستێک بکەین و بپرسین، ئایا هەموو حاکمێکی ملهوڕ و دیکتاتۆرێک کە خاوەنی دەسەڵاتی رەهایە، ئەویش پێیوانییە کە تەنها ئەو دەزانێت مەعریفەی راستیی چییە، هەرئەمەش دەبێتە بیانوو بۆ دەسەڵاتە دیکاتۆرییەکەی بەسەر گەلەکەیەوە؟\nئایا هەقیقەتێکی رەها بوونی هەیە وەکو ئەفلاتون دەڵێت؟ لەکاتێکدا هیچ هێڵێکی راستەوخۆ لەنێوان دوو خاڵدا نییە، چونکە تیۆری رێژەیی گشتی پێیوایە هیچ هێڵێکی راستەوخۆ نییە بەهۆی چەمانەوەی بۆشایی، ئەوەی کە تەنها هەیە، بوونی دوو کەوانەیە. لەلایەکی ترەوە چ گرەنتییەک هەیە کە چینی حوکمڕان یان چینی پاسەوانەکان کە وەکو ئەفلاتون ناوی لێناون، تووشی گەندەڵیی و خراپی بەکارهێنانی دەسەڵات نابن.\nپاشان ئەی کێ چاودێریی پاسەوانەکان بکات؟ کێش بۆی هەیە لێپرسینەوە و لێپێچینەوە لەگەڵ پاسەوانەکاندا بکات، کاتێک گەندەڵیی یان رێگەیان هەڵە کرد؟ پاشان ئەی چۆن دەتوانین لایبەرین، کاتێک کە دەستیان کرد بە دزین و تاڵانیی و چەوساندنەوە و زوڵمکردن لە خەڵکیی و پاشانیش نەوەکانیان کرد بە جێگرەوەی خۆیان و دەسەڵاتی دیکتاتۆری خۆیان رادەستی منداڵەکانین کرد.\nبەڵام ئاخۆ ئەمە خەوشێک نییە لە فیکری ئەفلاتون؟ هەربۆیە فەیلەسوفی مەزنی بەریتانی « ئەلفرید نۆرس وایهید دەڵێت: مێژووی فەلسەفە تەنها بریتییە لە قسەکردن و شرۆڤەکردن و سەرنجدان لە کتێبی کۆماری ئەفلاتون.\nمحمد زكريا توفيق. افلاطون. سایتی الحوار المتمدن. www.ahewar.org\nئەو پەیکەرانەی لە دەرەوەى دونیاى هونەرن\nلە سەرۆک خێڵەکانەوە بۆ چالاکوانە مارکسییەکان: كوردستان لە 1946 تا 1975\nلەسەر داوای ئازاكردنی چالاكوانێك، ئەردۆغان هەڕەشەی دەركردنی باڵیۆزانی 10 وڵات دەكا\nلەكاتی وێنەگرتنی فیلمێكی هۆڵیوددا، وێنەگرەكە كوژراو دەرهێنەری فیلمەكەش برینداربو\nرونكردنەوەی فڕۆكەخانەی هەولێر لەبارەی "بەكارهێنانی ئۆتۆمبێلێكیان بۆ هەڵسوكەوتێكی نەشیاو"\nعەلی حەمە ساڵح وەڵامی "تەحەداکەی" شاسوار عەبدولواحیدی دایەوە\nموسەننا ئەمین: پارتی و یەكێتی هیچیان نەهێشتوەتەوە کە خەڵک روی بێت لەگەڵیان دابنیشێت\nوردەکاریی دەستگیرکردنی ئەفسەرێکی پۆلیسی دارستانی گەرمیان لەسەر پۆستێکی فەیسبوک\nگوھدار زێباری، یه‌كێك له‌چالاكوانه سزادراوه‌كانی بادینان په‌یامێك له‌زیندانه‌وه بڵاوده‌كاته‌وه\nکوردو ناسیۆنالیزمی کوردی لەماوەی نێوان دوو جەنگی جیهانیدا\nژوری بازرگانی سلێمانی: بازرگانان‌و وەبەرهێنەرانی هەرێم بۆ کارکردن رو دەکەنە بەغدا\nلە هەولێر رۆژنامەنوسێك بە كۆرۆنا گیانی لەدەستدا\nعەلی حەمە ساڵح وەڵامی "تەحەداکەی" شاسوار عەبدولواحیدی دا... \nهه‌ڵه‌بجه... لە 24 كاتژمێری ڕابردوودا پێنج هاووڵاتی به ... \nپه‌رله‌مان له‌باره‌ى غازو به‌نزین‌و نه‌وته‌وه زانیاریی ئا... \nپارێزگاری سلێمانی: رۆژی دوشەممە لیژنەی باڵای روبەڕوبونەوەی... \nئاماری نوێی كۆرۆنا لە هەرێم: 28 توشبوی دیكە گیانیان لەدەست... \nEmail : info@awene.com\nکوردستان عێراق جیهان\nبیروڕا کولتوور ئابوری\nپرۆفایل ویکئلیکس ئینفۆگرافیک\nوەرزش راپۆرت ڕانانی کتێب\nمەلتیمیدیا دۆسیە تەندروستی\nئاوێنە رۆژنامەی منە\nریکلام : +964(0)7725426129\n© 2021 Awene Online, Inc. All Rights Reserved.


عادل عه‌بدولمه‌هدی پۆستێکی باڵا لە جەبار لعێبی دەسەنێتەوە\nپاش ئەوەی له‌ماوه‌ی ڕابردوودا په‌رله‌مانی عێراق بڕیاری دا، ئه‌و بڕیارانه‌ی كه له‌ماوه‌ی حكوومه‌تی كاربه‌ڕێكه‌ردا ده‌ركراو هەڵبوەشێندرێتەوە،لە ئێستادا جه‌بار لعێبی، په‌رله‌مانتار و كه‌سایه‌تی نزیك له حه‌یده‌ر عه‌بادی، لە کارەکەی دوور دەخرێتەوە.\nله كۆنگره‌یه‌كی ڕۆژنامه‌وانیدا ئەو پەرلەمانتارە رایگەیاند: "عادل عه‌بدولمه‌هدی، سه‌رۆك وه‌زیرانی عێراق، نیازی نییه پۆستی سه‌رۆكی كۆمپانیای نه‌وتی نیشتمانیمان ڕاده‌ست بكات و رازی نیە بەو ڕادەست کردنە".\nپێشتر، حه‌یده‌ر عه‌بادی، له ماوه‌ی حكوومه‌تی كاربه‌ڕێكه‌ردا بڕیاری دا، جه‌بار لعێبی، وه‌زیری پێشوی نه‌وت، بكات به‌سه‌رۆكی كۆمپانیای نه‌وتی نیشتمانی،بەڵام لە ئێستادا عادل عەبدولمەهدی دەیەوێت ئەو پۆستە لە جەبار لعێبی وەربگرێتەوە.\nعەبادی سەرۆك وەزیران ئاگادار دەكاتەوە\nبەبێ ئامادەبونی خۆیان وەزیرێك و بەرێوەبەری بانقێك سزا دران\nیەكەم وڵات كە لە ئاسمانەوە رووبەروی داعش بویەوە ئاشكرا دەبێت\nعێراق وەفدێك دەنێرێتە ئەمریكا\nبڕێكی زۆر كارتی نیشتیمانی رەوانەی پارێزگاكان دەكرێن\nكازم ساهیر رەزامەندی دەربڕی لەسەر وتنی سورودی نیشتیمانی بۆ عێراق\nعێراق و سوریا؛ ئەمریکا دەستی بە جموجۆڵە سەربازییەکانی کردۆتەوە\nئیئتیلافی وەتەنییە: دەنگۆی هەوڵی کودەتای سەربازی ڕەتدەکەینەوە\nهۆكاری دابەزینی هەناردەی نەوتی عێراق ئاشكرا دەبێت\nباڵوێزی ئەمریكا داوایەك لە سەركردەیەكی عێراقی دەكات\n75 ملیۆن دینار دەدرێتە ھاوڵاتیان\nڤیدیۆ: لەناو هۆڵی پەرلەمانی عێراق دزی دەكرێت\nعەبادی هێرشی توند دەکاتە سەر ئێران\nسەرۆک کۆماری عێراق پەیامێکی بڵاوکردەوە\nسەدر: داواملێدەكرێت وڵاتەكەم بفرۆشم\nرۆژێك پشوو راگەیەندرا\nدەوڵەتی یاسا لەبارەی سەردانەكەی مەسعود بارزانی هۆشداری دەدات\nستیانێكی ئافرەتان لە عێراق مەترسی دروست كردووە\nئەمڕۆ برێك پارە دەگاتە هەموو شارەكانی عێراق


هیچ لەوە ناخۆشتر نییە، كە هەواڵی گەورە زانایەكی ئایینی دەبیستی، ئەوەش نەك نارازیبوون بێت بە قەدەری خوا، هەروەها ترسیش نییە لە داهاتوو، چونكە خودا خاوەنی دینەكەیە‌و، هەمیشە لە دوای نەمانی كەسانێك كەسانێكی دیكە هەڵكەوتوونە، بەڵام ئەم زانایانە ئەوەندە مەزنن، تەنها لێیانەوە فێری زانست‌و شارەزایی ئایینی نابیت، بەڵكو رەوشت‌و بەهای جوان‌و پیرۆزیشیان لێوە فێر دەبیت، ئەوەی ژیانی مامۆستا مەلا عەبدولكەریمی مودەریس‌و شێخ عەبدولای كوڕی شێخ مستەفای هەولێر‌و دەیانی دیكەی وەكو ئەوانی خوێندبێتەوە، دەزانێ ئەوانە چەندە مرۆڤی سادە بوونە‌و چۆن بە سادەیی ژیاون، دوای خوێندنەوەی ژیانی ئەوانە بۆمان دەردەكەوێت، كە ئەوانەی بەهۆی كەمە زانینێك لە خۆبایی دەبن‌و، پێیان وایە تازە ئەوان هەموو شتێكن، جگە لە كەم مەعریفی‌و شارەزایی هیچی دیكەیان پێ نییە، بە پێچەوانەوە، ئەوانەی پڕ عیلم‌و تەقوا بوون، وێڕای عیلمەكەیان، هەمیشە نموونەی سادەیی‌و هێمنی‌و ئارامی بوونە.\nلەم رۆژانە بە خۆم نەبوو بە بیستنی هەواڵی كۆچی دوایی دكتۆر سوبحی سامەرائی زۆر دڵگران بووم، ئاخر كەسێك بەو هەموو سادەییە، بەو هەموو عیلمە، لە مزگەوتەوە دەردەچێت، بەڵام دەبێتە كەسێكی مەزن‌و گەورە، بەتایبەتی لە بواری فەرموودەناسی، ئێستا نموونەی زۆر كەمە، ئاخر ئەم مرۆڤە مەزنە توانی لە زۆر شەێنی عیلمی بەتایبەتی لە عێراق‌و سعوودیە وانەی فەرموودە بڵێتەوە، لەلای زۆرترین گەورە زانا فەرموودەناسەكانی جیهانی ئیسلامی فێری خوێندن بووە، تا لە ژیاندا بوو توانی 46 كتێب تەنها لە بواری فەرمووەناسی دابنێت، بەڵام نەك كتێبی گەورە پڕ كراوە، بەڵكو كتێبانێك خەڵك بە چۆك لە خزمەتیان دابنیشێت.\nلە عێراقەوە تا دەگاتە لوبنان‌و سعوودیە‌و هیندستان‌و وڵاتانی دیكەی ئیسلامی بە فەخرەوە بە گەورەی خۆیانی دەزانن، بەڵام رۆژێك لە رۆژانە كەمترین هەڵسوكەوتی خۆ بە گەورە زانینی لە بیسترا، بگرنە زۆر لە خەڵكی هەر نەیان دەناسی.\nدواجار تووشی نەخۆشی لێدانی دڵ هات‌و، دوای ئەوەی لە ساڵی 1936 لە دایك بوو، لە ساڵی 2013 له لوبنان كۆچی دوایی كرد.\nهەزار رەحمەت لە گۆڕی‌و خوا بیخاتە بەهەشتەوە‌و نموونەی ئەم زانا گەورانەمان بۆ زیاد بكات.\nباشترین شت لەوانە فێردەبین، خاكیبوون‌و هێمنی‌و عیلمدۆستی‌و دووركەوتنەوەیە لە جەنجاڵی دونیا‌و خۆ ئامادەكردن بۆ خزمەتی عیلم‌و زانیاری.


کوردپرێس :: Kurdpress News Aganecy - چالاکانی سیاسی و مەدەنیی قامیشلوو بۆ پشتیوانی لە زیندانیانی تورکیا مانیان لە خواردن گرت\nچالاکانی سیاسی و مەدەنیی قامیشلوو بۆ پشتیوانی لە زیندانیانی تورکیا مانیان لە خواردن گرت\nبەشی سووریا- چالاکانی مەدەنیی کوردستانی سووریا لە قامیشلوو بۆ پشتیوانی لە مانگرتنی زیندانیانی سیاسیی کوردی تورکیا مانگرتنێکی سیمبۆڵیکیان نیشاندا.\nبە پێی هەواڵی کوردپرێس بە گێڕانەوە لە هاوارنیوز، چالاکانی سیاسی و مەدەنیی قامیشلوو، خێوەتیان لەو شارە هەڵداوە و بەمەبەستی دەربڕینی ناڕەزایەتی سەبارەت بە دۆخی زیندانیانی سیاسیی کوردی تورکیا مانیان لە خواردن گرتووە.\nئەندامانی پەرلەمان، بنەماڵەی شەهیدانی کوردستانی سووریا، ئەندامانی سیستەمی خۆبەڕێوەبەری دیموکراتیکی باکووری سووریا و هەندێک لە ئەندامانی هێزەکانی ئاسایش لەگەڵ ئەو کەسانەی مانیان گرتبوو، دیداریان کرد و لەو دیدارەدا میزگین ئەحمەد، وتەبێژی سیستەمی خۆبەڕێوەبەریی دیموکراتیکی باکووری سووریا لە وتەکانیدا دەریبڕی: هەر لێرەوە سڵاو دەکەین لە بەرخۆدانی زیندانیانی سیاسیی تورکیا.\nناوبراو لە درێژەی وتەکانیدا ئاشکرای کرد: هێزە نێونەتەوەییەکان و ناوچەییەکان بە نیازی چارەسەر کردنی قەیرانی سووریاوە نین، ئەوان بە شوێن بەرژەوەندییەکانی خۆیاندان. تەنیا ڕێگای چارەسەر کردنی قەیرانی سووریا و قەیرانەکانی وەک ئەو لە ڕۆژهەڵاتی ناوەڕاست، پرۆژەی فیدراسیۆنە.\nکۆدی بابه‌ت: 71960 | به‌روار: ۱۳۹۶/۲/۱ | کاتژمێر: 12 : 14\nمەریوان و سنە پلەی یەکەمی پێشبڕکێیەکانی مشت لێدان و زۆرانبازی کوردستانیان وەدەست هێنا\nگشتپرسی هەرێمی کوردستان نایاساییە/ تۆڵە لەو کەسانە دەکەینەوە کە پێداگرییان لەسەر ئەو هەڵەیە کردووە


سه‌رۆكی فراكسیۆنی یه‌كێتی له په‌رله‌مانی كوردستان داوا له سه‌رۆكی حكومه‌ت و جێگری سه‌رۆكی حكومه‌ت ده‌كات، كار بكه‌ن بۆ گه‌ڕاندنه‌وه‌ی متمانه‌ی خه‌ڵك به دامه‌زراوه‌كانی هه‌رێم.\nزیاد جبار، سەرۆکی فراکسیۆنی یەکێتی له ڕاگه‌یه‌ندراوێكدا كه ئاڕاسته‌ی سه‌رۆكی حكومه‌ت و جێگره‌كه‌ی كردووه ڕایگه‌یاندووه، “ھیوام وایە بۆ قۆناغی داھاتوو بۆ گشت پرسەکان، بە پێی پەیڕەوی ناوخۆی پەرلەمان، ئیدی لەسەر داوای پەرلەمان بێت یاخود داوای بەڕێزتان و ئەنجومەنی وەزیران، لە پەرلەمان ئامادە بن، چونکە ئامادەبوونەکە لە چەندین لاوە سود بە پەرلەمان و حکومەت دەگەیەنێت وەک دوو پایەی گرنگی حوکمڕانی لە ھەرێمی کوردستان، بە پێچەوانەشەوە ھەر بەھەند وەرنەگرتنێکی پێگەی پەرلەمان یاخود حکومەت، بە یەک ڕێژە زیان بە گشت لایەکمان دەگەیەنێت زیاتر متمانەی ھاوڵاتییان لەدەست دەدەین”.\nزیاد جه‌بار ئاماژه‌ی به‌وه‌شكردووه، “ئاشکرایە پرۆسەی سیاسی لەھەر وڵاتێک، پێکدێت لە بەشداری کردنی کارای دامەزراوەکانی حکومڕانی و گشت ھێزە سیاسییەکان بە بەرەی دەسەڵات و ئۆپۆزسیۆنەوە، بەو پێیەی بەرەی دەسەڵات و ئۆپۆزسیۆن جێگیر نییە و ڕەنگە لەدوای خولێك ھێزێک لەبەرەی ئۆپۆزسیۆن بچێتە بەرەی دەسەڵات یان بە پێچەوانەوە، بۆیە ئێستا ئێمە بە ئۆپۆزسێۆن و دەسەڵات، بەرپرسیارین بەرامبەر ئەو دۆخەی لە ئارادایە، ھەروەھا ھەر پێشھات و ئەگەرێک کە لەداھاتودا ڕوبەڕوومان ببێتەوە”.\n“بڕوای تەواوم بە جیاکردنەوەی دەسەڵاتەکان ھەیە لە ناو گشت دەسەڵاتەکانی حوکمڕانی لە ھەرێمی کوردستان، بەڵام بێ دەسەڵاتکردن و لاوازکردنی ھەردەسەڵاتێک لە دەسەڵاتەکانی، جێبەجێکردن، یاسادانان، دادوەری، سەرئەنجام زیان بە دەسەڵاتەکانی تر دەگەیەنێت، بۆیە دەبینین بەھۆی ئەو دۆخە بابەتییەی لە ئارادایە بەھۆی قەیرانی دارایی و تەندروستییەوە، زۆرینەی ڕەخنەکان لەسەر پەرلەمان و حکومەتن، بەتایبەتی پەرلەمان کە بە دەنگی ڕاستەوخۆی خەڵک ھەڵبژێردراوە”، زیاد جه‌بار وای وتووه.\nده‌شڵێت، “دەمەوێت لەم پەیامە بۆ بەڕێزتان، ئاماژە بە خاڵێکی گرنگ بکەم کە ئاشکرایە لای ھەموومان، بەڵام بەداخەوە وەک تێبینی دەکەم نە پەرلەمان و نە حکومەت بەتایبەتی لەبەرچاویان نەگرتووە، ئەوەش ھەرەسی متمانەی خەڵکە بە پرۆسەی سیاسی لە ھەرێمی کوردستان بە گشتی”.\nسه‌رۆكی فراكسیۆنی یه‌كێتی ئاماژه‌ی به‌وه‌شكردووه، “بەپێی گشت داتاکان و بەبێ لەبەرچاوگرتنی تانە و سکاڵاکان، لەھەڵبژاردنی ساڵی (2018) تەنھا 50%ی خەڵکی کوردستان بەشداری پرۆسەی ھەڵبژاردنی کردووە، ئەو دەنگانەش دابەش بوون بەسەر لایەنەکانی دەسەڵات و ئۆپۆزسیۆن، بەمانایەکی دیکە، نیوەی خەڵک و دەنگدەری کوردستان ھیچ متمانەیەکی بە پرۆسەی سیاسی نەماوە، بۆیە دەنگی نە بەلایەنەکانی پێشووی دەسەڵات، نە بە ئۆپۆزسیۆن نەداوە، ئەمەش زەنگێکی مەترسیدارە بەتایبەت لەسایەی ئەو ڕەوتە پۆپۆلیستی و فریودەرەی لە عێراق لە ئارادایە، ئەمەش مەترسوی ڕاستەقینەیە بۆ ئاییندە”.\nئه‌وه‌شی ڕگه‌یاندووه، ئێمە ئومێدەوار بووین لەم کابینەیە، لەم خولەی پەرلەمان، متمانەی خەڵک بە دامەزراوەکانی خۆمان، بەپێویستی پاراستنی قەوارەی ھەرێمی کوردستان زیاتر بکەین، بەڵام بەداخەوە بەھۆکاری بابەتی و خودی، متمانە تا دێت لای خەڵک کەمتر بووه‌تەوە بەتایبەتی بە دامەزراوەی پەرلەمان، کە ئەمەش ڕاستەوخۆ کاردەکاتە لەدەستدانی متمانەی خەڵک بەتەواوی پرۆسەی حوکمڕانی لە ھەرێمی کوردستان”.\nده‌شڵێت، “ئێمە تێدەگەین لەوەی دۆخێکی تەندروستیی قورس ھەیە، قەیرانی داریی بەرۆکی گرتوین، بەڵام لەھەمان کاتدا ھەندێک ھەنگاو ڕەنگە پێویستی بە تێچویی دارایی نەبێت و ببێتە ھۆی پەیداکردنەوەی متمانە لەلای خەڵک، ئەویش بە پەیڕەوکردنی شەفافیەت لەنێوان حکومەت و پەرلەمان و لە ڕێی ھەردووکیشیان بەرامبەر بە خەڵک، ھەروەھا خێراترکردنی ھەنگاوەکانی چاکسازی بە شێوەیەک لە خزمەتی ھاوڵاتییان و فەرمانبەرانی ھەرێمی کوردستان بێت”.\n“ھەروەھا ھەماھەنگی لەنێوان پەرلەمان و حکومەت کە ئەویش بە پێویستی ڕێزگرتنی حکومەت دێت لەپەرلەمانی کوردستان، چونکە ئەگەر ئێمە پێکەوە پرۆسەی حوکمڕانی و سیاسی تەواو نەکەین و حکومەت ڕێز لەپەرلەمان نەگرێت، ئەوا نابێت چاوەڕوانی ئەوە بکەین کە خەڵک ڕێز لە پرۆسەی سیاسی و تەواوی دامەزراوەکان بگرێت”، زیاد جه‌بار وا ده‌ڵێت.\nئاماژه‌ی به‌وه‌شكردووه، “بۆیە داواکارم لە بەڕێزتان، لەو ماوەیەی لە کابینەکەتان ماوە، ھەماھەنگ و ھاوکار بن لەگەڵ پەرلەمانی کوردستان لە لایەک بۆ گێڕانەوەی ڕێز و شکۆ و متمانە بۆ پرۆسەی سیاسی، لەلایەکی دیکەش بۆ پتەوتر کردنی گیانی کوردستان پەروەری و ھەستی پێویستی پاراستنی قەوارەی ھەرێمی کوردستان لەبەرامبەر بەغداد و بۆ لەبەین نەبردنی قەوارەکە و سەرلەنوێ گەڕانەوە بۆ چوارگۆشەی سەرەتای خەباتی ڕزگاریخوازی گەلی کوردستان، ئەوەش ئۆباڵێکی ھێند سەختە کە نە ئێمە و دڵنیاشم نە ئێوە ناتانەوێ بکەوێتە ئەستۆمان و لەمێژوو وەک ھۆکاری لەدەستدانی ئەم قەوارەیە ناومان تۆمار بکرێت”.\nسەرۆکی فراکسیۆنی یەکێتیی نیشتیمانیی کوردستان، به‌هۆی توشبوونی به كۆرۆنا ئاماده‌ی دانیشتنی ڕۆژی دووشه‌ممه 5ی تشرینی یه‌كه‌م-ی په‌رله‌مانی كوردستان نه‌بوو كه به به‌شداری سه‌رۆكی حكومه‌ت و جێگره‌كه‌ی به‌ڕێوه‌چوو.\nهەواڵگریی عێراق: ژنێک و سێ تیرۆریستی دیکەمان دەستگیرکردووە\nئێران هەڕەشە دەكات كە تۆڵەی كوژرانی فەخریزادە و سلێمانی دەكاتەوە، ئەمریكا و ئیسرائیل-یش هێز لە ناوچەكە بڵاودەكەنەوە و…\nمەكتەبی سیاسی: یەكێتی هەوڵەكانی چڕدەكاتەوە بۆ خزمەتكردنی هەڵەبجە\nمەكتەبی سیاسیی یەكێتی لە ساڵیادی کارەساتی هەڵەبجە پەیامێكی بڵاوكردەوە و دەڵێت، یەکێتی لە ڕێگەی حکومەت و حزبەوە هەوڵەکانی…\nبەڕێوبەرایەتیی پۆلیسی هەولێر، ئەمڕۆ سێشەممە 9ی ئازار ڕایگەیاند کە دوو کەسیان دەستگیرکردووە هاوسەرن و کاریان قۆڵبڕین و هەڵخەڵەتاندنی…\nجێگری پارێزگاری سنە بۆ کاروباری ئاسایش و کۆمەڵایەتی ئاشکرایکردووە، بڕیارە 15 ڕۆژی دیکە قەدەغەی هاتوچۆی گەشتیاری لە خاڵی…


کاوسێن بابەکر : ئەمجارە تەڵاقەکەی بەغدا سێ بەسێیە ! – WTARIKURD\nکاوسێن بابەکر : ئەمجارە تەڵاقەکەی بەغدا سێ بەسێیە !\nئەگەر سەرکردە پینەچیەکانی کورد لێگەڕێن .\nئەو پینەوپەڕۆیەی کورد هەرلەساڵی 2003 ەوە بۆ یەکێتی خاکی عێراقی کردووە ، ئەگەر بۆ ناوماڵی خۆی کرد با ڕەنگە ، ئێستا لەقۆناغێکی زۆر پێشکەوتووتردا بووباین ، یان لانی کەم ئەم کێشە ئابڕوبەرانەی ناوخۆمان نەبووبان .\nئەگەر ئەوسا هێشتا ئاسۆی بیرکردنەوەی شیعەمان لا ڕوون نەبووبێ ، کە هاوخەبات و هاوچەوسانەوەی دەستی بەعس بووین ، ئەوا ئێستا دوای دژایەتی ئەوان بەسووننەو شیعەوە بۆ هەر دەستکەوتێک ، کە دەستوور بە کوردی ڕەوا دیبێ و جێبەجێنەکردنی هیچ یەکێک لە پرسە چارەنوسسازەکان دوای 13 ساڵ دان بەخۆداگرتنمان . وەک : کەیسی پێشمەرگە – مادەی 140 بودجە – سنوور و گێچەڵەکەی مادەی 23 و – هێرشەکەی ناوهۆڵی پەرلەمان و – هێرشی خۆپێشاندەران بۆ سەر ئەندام پەرلەمانەکانمان لە بەغدا . نەک وەک هاوبەش ئێمەیان نەویستووە ، بەڵکو ئەوان بەدوای عێراقێکی سەنتراڵەوەیەوەن و هەوڵی وەلاخستنی فیدڕاڵیەکەش دەدەن .\nئێمەش هەربەردەوامین لە هاوکاری ئەو بەسەنتراڵکردنە بێ ئەوەی بزانین چیمان دەوێ و ستراتیژێکی ڕوونمان هەبێ بۆی !. لەکاتێکدا دونیامان پڕکردووە لە دەستەواژەی ڕیفڕاندۆم و ڕاپرسی بۆ دەوڵەتی کوردی ، کەچی کەبیانووی دەستوری و ئەخلاقیمان دەدرێتە دەست بۆ وەڕێخستنی ئەومافە ، دەستدەکەینەوە بە قسەکردن لەسەر یەکێتی خاکی عێراق و بەهێزکردنی برایەتی کورد و عەرەب لەوان گەرمتر .\nئەمجارە بەغدا کەهیچ لەسیاسەتەکەی نەگۆڕاوە پێدەچێ سێبەسێ تەڵاقی کوردو سوننەی دابێ و لەکۆڵ خۆیان بکاتەوە ! بەوەش شیعە ئەو دەوڵەتەی مەبەستێتی بۆخۆی بەدیبێنێ .\nئەگەر کورد ئەمجارە بەئەرکی ڕاستەقینەی خۆی هەستێ و سەرکردەکانی نەبنەوە پینەچی ! لەبەر خاتری بەش بەشوکێنەی بەغداچارەنوسی پرسەکەیان نەخەنەوە مەترسیەوە ، دەبێ هەرچی زووە ماڵی خۆی ڕێکخاتەوەو بەرنامەیەکی ڕوون دابنێ و بکەوێتە گفتوگۆ لەگەڵ بەغداد لەسەر جیابوونەوەو دانانی سنوورو بەهەمان شێوەش لەگەڵ ووڵاتانی ئیقلیم بەتایبەت ئێران و تورکیا . پاشان ووڵاتانی زلهێز بەتایبەت ئەمریکاو ئەوروپاو روسیا ! ئەمەش زەمینەخۆش دەکات بێ شەر . عێراق ، کە بەرەو لەتبوون گلۆربۆتەوە و دابەشبکرێ و وەک پڕۆژەکەی جۆبایدن بکرێتە سێ دەوڵەت ، تەنها بەمەش کێشەوجەنگەکانی ناوچەکە کۆتایی دێت و خەونی یەکجاری گەلی کوردیش دێتەدی .\nدکتۆر سەردار عەزیز : کۆتایی داودئۆغلۆ .\nناکام مەحمود : ڕێکەوتنی گۆڕان و یەکێتی .


26/06/2016 – www.facebook.com/sekoy.anarkistan ***** sekoy-anarkistani-kurdiy-zman@riseup.net\n26/06/2016 Anarchistan ئەنارکیستان\nشۆڕشی ئایاری ١٩٦٨** تێسره‌وانێکی توندی ڕاماڵ بوو، کە گه‌نجان به‌رپایانکرد، تەنیا گه‌نجانی خوێندکار نه‌بوون،بەڵکو ئەوە گه‌نجانی کرێکاریش بوون، که هاتبوونە بەر‌ده‌م ھاوەڵ و ھاوڕێ خوێندکاره‌کانیان، ئه‌وان هه‌ردوولا، چ له زانکۆ وچ له کارگه که‌وڵده‌کران دیکتاتۆریی گەوران و مامۆستایان و خاوه‌نکاران و بەرپرسانی سه‌ندیکاکان بە به‌ر ڕه‌خنه‌درا، ئه‌و ته‌قینه‌وه‌یه به‌شێوه‌یه‌کی چاوه‌ڕواننه‌کراو، تا ڕاده‌یه‌ك ئازادیخوازانە بوو.\nئه‌و شۆڕشه تەنیا ڕه‌خنه‌گرتن نه‌بوو له کۆمەڵی بۆرژوازی، ڕه‌خنه‌ش بوو له کۆمونیزمی پاش ستالین، ساڵ دوای ساڵ له بواری زانکۆییدا قوڵتر ده‌بوه‌وه، به‌تایبه‌تی پاش ئه‌و جه‌نگه‌ی که کۆمه‌ڵه‌ی سیتوانیستەکان ( الوضعانیة – SITUTIONNIST )*** دژی هه‌ژاری له‌نێو خوێندکاران به‌رپایکرد، ئه‌و جه‌نگه بوو به بانگه‌واز بۆ بزوتنه‌وه‌ی خوێندکارانی زۆر وڵات، به تایبه‌تی ئه‌ڵمانیا، کاری ڕاسته‌وخۆ بوو به چه‌کی ده‌ستی، بۆ ڕێگه ناڕه‌وا په‌نایده‌برد، جێگه‌ی کارکردنه‌کانی داگیرده‌کرد، به توندوتیژی شۆڕشگێڕانە وه‌ڵامی توندوتیژی کۆنخوازیی ده‌دایه‌وه، به‌بێ هیچ ڕاڕایی و سڵکردنەوەیەك به هه‌موو بیروباوه‌ڕ و پێکهاته‌یه‌کی پێشودا پێداچوونەوە و هەڵسەنگاندنی دەکرد، مۆنۆلۆجیی مامۆستایی**** ڕه‌تکرده‌وه، هه‌روه‌ها ڕه‌تکردنه‌وه‌ی دارایی خاوه‌نکار، ڕاده‌یه‌کیشی بۆ له‌خۆباییبوون و شه‌یدایی لووتبه‌رزانە دانا، بۆ گفتوگۆی ده‌نگه جیاوازه‌کان و په‌یوه‌ندییه‌کانی نێوان خه‌ڵك چه‌ند حه‌فته‌یه‌ك تاقیکردنه‌وه‌یه‌کی درەوشاوە دیموکراتی به‌رقه‌رارکرد، کۆبوونەوە و یەکتردیتنەکان هێنده زۆر بوون له ژماردن نه‌ده‌هاتن، شۆڕش به که‌یفێکی زۆره‌وه له‌و کۆبوونەوە و یەکتردیتنانەدا له گۆزه‌ی ئازادی ده‌خوارده‌وه، له گۆڕه‌پانه گشتییه‌کاندا هه‌موو که‌س به ئازادی بیرۆکە و بۆچوونەکانی خۆی ده‌رده‌بڕین، گۆڕه‌پانه‌کان بووبوون به پۆلی ڕاسته‌قینه‌ی خوێندن، هاتوچۆ وه‌ستابوو، یاخیبووان و ڕه‌تکه‌ره‌وه‌کان له قەراخی شه‌قامه‌کاندا به قوڵی و به ئاشکرا سه‌رقاڵی باسکردنی ستراتیجی جه‌نگی داهاتوو بوون، گۆڕه‌پانه‌کان و ڕاڕه‌وه‌کانی “سۆربۆن” بووبوون به شانه‌کانی شۆڕش، هه‌موو که‌س ده‌یتوانی سەربکێشێتە ئەو شوێنانە، ته‌وژم و ئاراستە شۆڕشگێڕه‌کان مینبه‌ری خۆیان هه‌بوو، ده‌یانتوانی به ئازادی بانگه‌واز و ئه‌ده‌بیاتی خۆیان بڵاوبکه‌ته‌وه.\nله‌و که‌شه ئازادییه سەپێندراوه‌دا ئازادیخوازه‌کان توانیان له قاوغه کۆنه‌که‌ی خۆیان بێنه ده‌ره‌وه و شانبه‌شانی مارکسیستە‌کان بجه‌نگن، هه‌رچه‌نده مارکسیستەکان ده‌سه‌ڵاتخواز بوون،به‌ڵام ئازادیخوازه‌کان ئەوەیان پشتگوێخست، دوور له ئاوەزی دوژمنایه‌تی له شانی ئەوان ده‌جه‌نگان، له‌و قۆناخه‌دا جیاوازییه‌کانی ڕابوردوو پشتگۆێخرابوون،له‌و قۆناخه‌دا دوور لە گیانی کێبڕكێ و پێشڕه‌وخوازیی هه‌موو شتێك ملکه‌چی یەلگرتن و پشتگیری و برایه‌تی بوو دژی دوژمنی هاوبه‌ش، دوور لە گیانی کێبڕکێکاری و پێشڕه‌وخوازیی، ئاڵا سوورو ڕه‌شه‌کان و ئاڵا سووره‌کان له شانی یه‌کدی هه‌ڵکرا بوون و ده‌شه‌کانه‌وه.\nهه‌موو ده‌سه‌ڵاتێك له‌ژێر خاكنراو کرایه نیشانه‌ی تیروتوانج و گاڵته‌جاڕی، ئه‌فسانه‌ی “پیری ئه‌لیزه” هه‌ڵوه‌شێنرایه‌وه، سه‌رۆککۆماری فه‌ره‌نسی، واته “دیگۆل” که به‌ڕێز و مایه‌ی گرنگییپێدان بوو، کرایه کاریکاتۆر و قه‌شمه‌ری، “دیگۆلی فه‌وزا” بە ئەو دەگوترا ***** به هه‌مان ئاواز به بێده‌نگی و نەدیدەگرتنێکی کوشنده ئاشی جه‌نه‌بازیی په‌رله‌مانی “په‌رله‌مانی فه‌ڕه‌نسی” سوک و قێزه‌ون و ئینکارکرا ؛ درێژتریین ڕێپێوانی خوێنکاران به‌نێو پاریس ئه‌نجامدرا، کاتێك ئه‌و ڕێپێوانه گه‌یشته به‌رده‌می کۆشکی “بۆربۆن” واته باره‌گای “په‌رله‌مان” ئاوڕی لە ئەو نه‌درایه‌وه، وه‌کو ئەوەی بوونی نه‌بێت، هیچ و هیچ به‌هایه‌کی نەبێت.\nئایاری ١٩٦٨ی مه‌زن بۆ ماوه‌ی چه‌ند حه‌فته‌یه‌ك، واژه‌یه‌کی دڵڕفێنی جادوویی له به‌شه‌کانی خوێندن و کارگه‌کان ده‌نگیدایه‌وه، ده‌رباره‌ی ئه‌و واژه‌یه گفتوگۆیه‌کی بەردەوام دەکرا و ده‌گه‌ڕێندرایه‌وه بۆ ساڵانی ڕابوردوو و لەتەك شیکارییه‌کان و تاقیکردنه‌وه‌کانی سه‌رده‌م گرێده‌درا، ئه‌و واژه‌یه “خۆبه‌ڕێوه‌به‌ری” بوو، ده‌رباره‌ی ئەزموون‌ی هه‌ره‌وه‌زییه‌کانی ئیسپانیای ١٩٣٦ گفتوگۆیه‌کی زۆر دەکرا، ئێواران کارگه‌ران ده‌هاتن بۆ زانکۆی “سۆربۆن”، تا ئه‌و چاره‌سەرییه فێربن و بۆ جێگه‌ی کار و پیشه‌کانیان بیگۆێزنه‌وه، هه‌رچه‌نده مانگرتنه‌کان ئامێره‌کانی که‌فته‌کار کردبوو، بەڵام شۆڕشی ١٩٦٨ نه‌یتوانی “خۆبه‌ڕێوە‌به‌ری” کردەییبکاتەوە و له لێواری کاردا وه‌ستا، سەرەڕای ئه‌وه‌ش که “خۆبه‌ڕێوه‌به‌ری” ناحه‌زی زۆربوو، ڕه‌خنه‌یه‌کی زۆری لە ئەو ده‌گیرا، به‌ڵام توانی لەنێو هۆشی خه‌ڵکی جێگه‌ی خۆی بکاته‌وه، جارێکی دیکە دره‌نگ یا زوو سه‌رهه‌ڵده‌داته‌وه.\n* وەرگیراو لە په‌ڕتووکی (التحرریة من العقیدة الی الممارسة) دانییل غیرین\n** مەبەست ڕووداوەکانی شۆڕشی ١٩٦٨ی فه‌ره‌نسەیه، شۆڕشی خوێنکاران، چه‌پڕه‌و، ئازادیخواز، به ئاڕاسته‌یه‌کی پێشکه‌ورنخواز، کاریگه‌ریه‌کی مه‌زنی لەسەر بیر و باوه‌ڕی باو، که له کۆمەڵی فه‌ره‌نسی ئه‌ستوور ڕه‌گیداکوتیبوو، بیر و باوه‌ڕه‌کانی مارکس و باکۆنین بزوێنه‌ری سه‌ره‌کیبوون، بەبێ گومان له‌ته‌ك ئه‌وانیشدا شۆڕشگێڕه‌کانی دیکە – گیڤارا- ماو – لینین. و.ع\n***الوضعانیة ؛ بزوتنه‌وه‌یه‌کی چه‌پڕه‌وی په‌ڕگیر بوو، دژی بنه‌مای پێکهاته‌کانی کۆمەڵی باو بوو، له‌سه‌ر ئه‌وه جه‌ختیده‌کرده‌وه، که کۆی دامه‌زراوه‌کان له جێبه‌جێکردنی سه‌رمایه‌داری به‌شدارن ، داوای ژیانه‌وه‌ی به‌هاکانی شیعر و سه‌فاهه‌ت و برایه‌تی و سۆسیالیزمی ده‌کرد. و.ع\n**** لێره‌دا مه‌به‌ست له گوتنه‌وه‌ی وانه‌کانه، یان خوێندن و فێرکارییه، به‌بێ به‌شداری خوێندکاران. و.ع\n***** گه‌مه‌کردنه به وشه، چونکە “دیگۆڵ” وشه‌ی ئاژاوەی به‌کاربردووه و گوتویه‌تی “به‌ڵێ چاکسازی، نه‌ك بێسەرەوبەرەیی، بەرانبەر بە ئەو شۆڕشی ١٩٦٨ وه‌ڵامی به ئەو داوه‌ته‌وه ” به‌ڵێ بێسەرەوبەرەییە، لەبەرئەوەی کە نوێنه‌رایەتی سمبۆله‌کانی سیستمی بۆرژوازی سه‌رمایه‌داری ناکات ” و.ع\n26/06/2016 09/08/2016 Anarchistan ئەنارکیستان\nخۆنیشاندانی ئەنارکیستانی تورکیە